OIC kutuk pencemaran al-Quran di Belanda

AMSTERDAM, 10 Rabiulawal 1445H, Selasa – Pertubuhan Kerjasama Islam (OIC) mengutuk pencemaran al-Quran di Belanda dengan menggesa pihak berkuasa menghentikan tindakan provokatif berbaur Islamofobia.

Kenyataan itu dikeluarkan sehari selepas pemimpin organisasi pergerakan Patriotik Eropah Menentang Pengislaman Barat (Pegida) di Belanda Edwin Wagensveld, merobek salinan al-Quran di hadapan Kedutaan Negara Anggota OIC di The Hague.

“OIC mengecam semua percubaan untuk merendahkan kesucian al-Mus’haf ash-Sharif (Al-Quran) serta kitab suci, nilai, dan simbol Islam dan agama lain di bawah selindung kebebasan bersuara.

“Ia jelas bertentangan dengan semangat Artikel (19) dan (20) ICCPR (The International Covenant on Civil and Political Rights),” menurut kenyataan itu.

Pada masa sama, OIC juga menyeru pihak berkuasa Belanda untuk mengambil langkah-langkah yang perlu terhadap tindakan provokatif tersebut supaya tidak berulang.

Wagensveld melakukan perbuatan kebencian itu secara terbuka di hadapan kedutaan Turkiye, Pakistan dan Indonesia sambil menghina Islam dan umat Islam.

Dia kemudian melemparkan halaman kitab suci itu ke tanah sambil mengucapkan rasa terima kasih kepada polis Belanda kerana melindunginya semasa tindakan provokasi itu.

Demonstrasi Pegida tidak diharamkan walaupun terdapat pengumuman bahawa ahli kumpulan itu akan membakar al-Quran. – Agensi


Anwar ajak rakyat gilap Malaysia jadi negara hebat

PUTRAJAYA, 13 Safar 1445H, Rabu – Perdana Menteri, Datuk Seri Anwar Ibrahim menyampaikan amanat Hari Kebangsaan 2023 yang antara lain menekankan pentingnya perpaduan dalam mempertahankan kemerdekaan negara bagi menggilap Malaysia sebagai sebuah negara hebat.

Beliau berkata, hasrat itu boleh dicapai kerana Malaysia mempunyai limpahan golongan pekerja yang boleh diangkat sebagai pakar teknologi dan profesional yang mampu bersaing dengan mana-mana negara di dunia.

“Antara cita dan harapan, negara harus bersatu dan merangka Ekonomi MADANI yang mampan serta jaminan keadilan untuk semua rakyat pelbagai kaum dan agama.

“Mari kita manfaat waktu yang ada di sisa-sisa hidup kita ini untuk berbuat bakti kepada diri, keluarga dan masyarakat kita dan yakinlah negara ini bukan biasa. Negara ini punya hasil-mahsul yang hebat melimpah ruah,” kata Anwar dalam amanat pertama Hari Kebangsaan beliau di hadapan lebih 7,000 hadirin di Pusat Konvensyen Antarabangsa Putrajaya (PICC) di sini.

Kedua-dua Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof, menteri-menteri Kabinet, pegawai kanan kerajaan, wakil-wakil penduduk dan pelajar sekolah menghadiri majlis amanat yang diadakan sempena Hari Kebangsaan 2023 yang akan disambut esok.

Majlis itu juga disiarkan secara langsung di televisyen tempatan dan media sosial.

Anwar berkata, antara syarat untuk mencapai aspirasi itu adalah dengan memastikan “merdeka rakyat” iaitu sebuah masyarakat yang merdeka minda dan jiwanya serta bebas daripada pandangan pemikiran penjajah dan pemikiran jumud.

Perdana Menteri berkata, untuk memastikan Malaysia maju, semua peringkat rakyat di negara ini perlu berjiwa merdeka dengan menolak menjadi perkakas dan dieksploitasi golongan elit untuk mengaut keuntungan peribadi yang merugikan negara.

Selain itu, penyertaan dan perpaduan setiap kaum adalah penting dalam memastikan Malaysia muncul sebagai sebuah negara yang hebat pada abad ini selepas prestasi yang mendatar sejak 20 tahun lepas.

Beliau berkata, Kerajaan Perpaduan memberi jaminan akan mempertahankan hak setiap rakyat di negara ini tanpa ada yang dipinggirkan namun perkara yang telah termaktub dalam Perlembagaan seperti hak dan keistimewaan Bumiputera serta Islam sebagai agama Persekutuan akan terus dipertahankan.

“Kita kena pertahan semangat bahawa negara ini milik semua rakyat. Kesatuan dan perpaduan ini (perlu) dipupuk untuk dijamin masa depannya mulai sekarang,” kata beliau.

Anwar berkata, bagi menggilap Malaysia menjadi negara hebat, pendidikan menjadi aset penting yang perlu ditekankan untuk melahirkan generasi yang pakar dalam pelbagai bidang.

Sehubungan itu, Perdana Menteri memberi jaminan semua sekolah tanpa ada yang terkecuali, akan mempunyai prasarana asas munasabah sebelum akhir tahun ini.

“Malaysia harus terkenal dengan jaminan keadilan bagi semua rakyat tanpa ada golongan yang tersisih dan terpinggir,” kata beliau.

Mengingatkan seluruh rakyat Malaysia peri pentingnya kemerdekaan yang dikecapi negara sejak enam dekad lepas, Perdana Menteri berkata cabaran dihadapi masa kini adalah untuk rakyat bersama-sama mengekalkan keamanan dan kemerdekaan.

Mengenang jasa pejuang kemerdekaan dan pihak berkuasa keselamatan negara khususnya Polis Diraja Malaysia (PDRM) dan Angkatan Tentera Malaysia (ATM), beliau berkata keamanan yang dinikmati pada masa ini mustahil dikecapi tanpa golongan berkenaan.

“Sebagaimana kita hadapi pengganas di Lahad Datu, (Sabah), sebelumnya Konfrontasi Indonesia dan ancaman komunis, kita tangani walaupun bibit-bibit kecil (ancaman keselamatan) masih berlaku, perbatasan masih ada pertindahan tuntutan, kita akan pertahankan setiap inci bumi Malaysia ini,” katanya. – Bernama


Baitulmaqdis makin tegang, pemuda Palestin terus bertempur rejim Zionis

BAITULMAQDIS, 9 Jamadilawal 1444H, Ahad – Pertempuran tercetus antara pemuda Palestin dan tentera negara haram Israel di persimpangan yang dikendalikan askar Qalandia, utara Baitulmaqdis.

Sumber tempatan berkata, pemuda melemparkan batu ke arah rejim Zionis yang ditempatkan di persimpangan Qalandia antara Baitulmaqdis ke Ramallah.

Sebagai tindak balas, askar melepaskan tembakan peluru logam bersalut getah dan gas pemedih mata menyebabkan rakyat Palestin sesak nafas.

Bagaimanapun tiada kecederaan dilaporkan.

Sementara itu, di kampung Osarin, selatan Nablus di utara Tebing Barat, tentera Israel melepaskan tembakan gas pemedih mata ke arah pemuda yang bertempur dengan askar di pintu masuk ke bandar itu, yang telah ditutup lebih sebulan.

Pertempuran itu berlaku selepas seorang askar Israel menembak mati Ammar Mefleh, yang berasal dari Osarin, ketika berada di bandar Hawwara.

Saksi berkata, tentera melepaskan tembakan dari jarak dekat ke arah Ammar berikutan pergelutan antara mereka di pusat bandar Huwara.

“Askar Israel di lokasi kejadian menghalang sepasukan paramedik Palestin daripada mendekati lelaki itu yang mengalami pendarahan serius,” katanya.

Tentera juga enggan melepaskan mayat mangsa kepada keluarganya untuk dikebumikan. – Agensi


PKPD pentadbiran dikuat kuasa di Daerah Kota Setar mulai esok

PUTRAJAYA, 22 Muharram 1442H, Khamis – Perintah Kawalan Pergerakan Diperketatkan (PKPD) secara pentadbiran akan dikuatkuasakan di 28 mukim di Kota Setar, Kedah bermula 12.01 tengah malam ini sehingga 25 September.

Menteri Kanan (Kluster Keselamatan) Datuk Seri Ismail Sabri Yaakob berkata ia akan membabitkan seramai 366,787 penduduk secara keseluruhan.

Beliau berkata perkara itu diputuskan pada mesyuarat khas hari ini selepas mengambil kira peningkatan kes positif COVID-19 kluster Sungai dan Tawar di daerah berkenaan.

“Ini juga selaras dengan cadangan oleh Menteri Besar Kedah (Muhammad Sanusi Md Nor),” katanya pada sidang media mengenai perkembangan terkini Perintah Kawalan Pergerakan Pemulihan (PKPP) di sini hari ini.

Ismail Sabri yang juga Menteri Pertahanan berkata Prosedur Operasi Standard (SOP) di daerah berkenaan adalah sama sepertimana SOP PKPD Pentadbiran yang lain, termasuk larangan keluar dan masuk di kawasan berkenaan, di mana pihak Polis Diraja Malaysia (PDRM) dan Angkatan Tentera Malaysia (ATM) akan melaksanakan sekatan jalan raya. – Bernama


Puting beliung di Kentucky ragut 70 nyawa

KENTUCKY, 7 Jamadilawal 1443H, Ahad – Sekurang-kurangnya 70 orang dikhuatiri maut di Kentucky selepas puting beliung dan cuaca buruk melanda beberapa negeri, menyebabkan kemusnahan besar.

Di negeri Illinois, ramai terperangkap selepas sebahagian bumbung runtuh di gudang Amazon.com Inc pada Jumaat, dengan dua orang disahkan maut, kata pihak berkuasa tempatan.

Gabenor Kentucky, Andy Beshear pada sidang akhbar, semalam berkata, jumlah kematian mungkin melebihi 100.

“Tahap kemusnahan tidak seperti sebelum ini. Kami pasti lebih 50 orang Kentuckians hilang, saya jangka angka korban cecah 70. Mungkin melebihi 100 orang selepas ini,” katanya.

Beshear, yang mengisytiharkan darurat juga berkata, puting beliung terkuat itu ‘menghentam’ sejauh 200 batu (322km) negeri itu, menyifatkannya sebagai paling teruk dalam sejarah Kentucky.

Sekurang-kurangnya empat puting beliung mendarat  di seluruh Kentucky, menyebabkan kerosakan yang ketara di lebih 12 daerah. Puting beliung utama melaungkaui lebih 227 batu (365 km) merentasi negeri.

Beberapa kemusnahan paling teruk berlaku di Mayfield di barat Kentucky. Kira-kira 110 orang berada di dalam sebuah kilang lilin di kawasan itu apabila puting beliung melanda, merobohkan bumbung, kata Beshear. – Agensi


Tawarkan skim bersara awal, cuti tahunan kepada guru enggan vaksin

Oleh Siti Hafidah Abd Ghaffar

BANGI, 23 Safar 1443H, Khamis – Ikatan Guru-Guru Muslim Malaysia (i-Guru) mengesyorkan Kementerian Pendidikan (KPM) memperhalusi cadangan untuk menukar guru-guru yang enggan menerima vaksin ke sekolah atau negeri lain.

Jika dilaksanakan, ia diyakini tidak dapat menyelesaikan masalah secara praktikal, malah lebih membimbangkan timbul pula isu baru.

Terdahulu, Menteri Kanan Pendidikan, Datuk Dr Radzi Jidin berkata, meskipun jumlah guru yang tidak mahu divaksin kecil tetapi setelah diselidik, pihaknya mendapati perkara itu tidak boleh dibiarkan berlarutan.

“Sebelum ini, guru yang tidak divaksin tidak boleh mengajar secara bersemuka tetapi kena hadir ke sekolah dan akan ditempatkan di tempat khas dan ada tugasan untuk mereka.

“Namun, apabila kita lihat data, kita dapati di sekolah tertentu ada guru yang tidak mahu divaksin mengajar subjek yang sama, jadi macam mana nak teruskan pembelajaran dalam konteks ini?,” katanya.

Difahamkan, bilangan guru-guru yang enggan divaksinasi telah menurun dari angka 2,500 ke sekitar 2,000 sahaja selepas menjalani beberapa proses kaunseling dari pelbagai pihak.

Berikutan itu, Presiden i-Guru, Ustaz Mohd Azizee Hasan menyarankan, pihak KPM meneruskan usaha memberikan kaunseling dengan melibatkan pelbagai pihak khususnya agamawan dan pakar kesihatan bagi memastikan guru tersebut bersedia menerima vaksin buat masa ini.

“Kita sedar ada isu yang berbangkit jika ada seorang guru di dalam satu subjek menolak vaksin ini akan menjejaskan pengajaran. Jika dua orang guru yang mengajar subjek tersebut menolak sudah pasti akan terjejas pengajaran kepada para pelajar.

“Antara opsyen yang boleh difikirkan ialah menawarkan skim bersara awal kepada guru terbabit serta memberikan cuti tahunan kepada mereka dan digantikan dengan guru kontrak atau sambilan,” katanya ketika dihubungi Ismaweb.net.

Biarpun begitu, beliau berpendapat, cadangan memindah guru tersebut boleh dilaksanakan dengan syarat guru yang enggan divaksin itu diberikan masa secukupnya untuk bersedia mereka suntikan vaksin.

“Selepas itu boleh pindahkan jika ada pertukaran suka sama suka bagi mengatasi guru duka lara dengan syarat pertukaran tersebut tidak menjejaskan subjek. KPM pula perlu menyediakan bidang tugas yang bersesuaian dengan guru tersebut jika ingin meneruskan tugas sebagai guru.

“Jika enggan mahu bertukar maka tindakan tatatertib perlu dilakukan mengikut peruntukan undang-undang berdasarkan pekeliling sedia ada,” katanya.

Dalam perkembangan sama, Ustaz Azizee yakin punca guru enggan mengambil vaksin disebabkan faktor kesihatan, takut mati dan ada yang terpengaruh dengan golongan antivaksin.

“Justeru, perlu kenal pasti masalah dan cari kaedah penyelesaian yang berhikmah malah sebarang tindakan perlu berhati-hati dan selari dengan pekeliling yang dikeluarkan oleh KPM dan JPA berhubung tindakan tatatertib kepada penjawat awam.

“Keutamaan keselamatan murid dan warga sekolah perlu diletakkan keutamaan,” katanya.


Teknologi terkini, rahsia kejayaan ibadah haji Arab Saudi

JEDDAH, 29 Safar 1442H, Sabtu – Kementerian Haji dan Umrah Arab Saudi telah berkongsi rahsia kejayaan di sebalik keputusan membenarkan semula ibadat haji tahun ini, apabila terdapat sifar kes pandemik COVID-19.

Dalam wawancara eksklusif bersama Arab News, Menteri Haji dan Umrah, Dr Muhammad Saleh Taher Benten berkata, kerajaan menggunakan teknologi terkini bagi meningkatkan pengalaman jemaah haji musim ini.

Ketika ditanya mengenai usaha kementeriannya dalam mencegah penularan COVID-19, Dr Muhammad Saleh berkata, pihaknya telah melaksanakan langkah berjaga-jaga dalam setiap fasa haji, bermula dengan para jemaah yang dikuarantin di rumah.

Kementerian itu turut memperkenalkan institusi kuarantin bermula hari keempat hingga kelapan ibadat haji, dengan memberi gelang elektronik kepada jemaah serta mengarahkan penjarakan fizikal.

“Untuk tahun kedua berturut-turut, kementerian menggunakan platform elektronik melalui aplikasi ‘smart card’, dengan mengambil kira keperluan khas jemaah dari segi organisasi dan pengurusan perjalanan.

“Platform ini adalah ID digital diberikan kepada jemaah yang secara langsung dihubungkan dengan aplikasi ‘Smart Haji’ yang turut diawasi oleh kementerian,” katanya.

Tambahnya, ID digital itu mengandungi maklumat peribadi, kesihatan, maklumat penginapan seperti jumlah kumpulan, tempat duduk bas dan tempat tidur yang telah disediakan.

“Ini juga membolehkan para jemaah mengetahui program khas, tempat berkumpul dan waktu bertolak.

“Selain itu, kementerian telah mendaftarkan jemaah secara elektronik dengan menggunakan platform interaktif, yang menghubungkan 52 sistem dan dilengkapi oleh 30 badan pemerintah dan bukan kerajaan,” katanya.

Menteri itu berkata lagi, perkhidmatan berkenaan adalah sebahagian daripada strategi kementerian untuk mewujudkan platform maya bagi mengurangkan prosedur dan perkembangan teknikal yang diperlukan bagi mencapai misi Saudi Vision 2030, yang mengkhususkn khidmat kepada jemaah. – Agensi


Kesan penuh PKP akan dilihat pada angka KDNK suku kedua

KUALA LUMPUR, 21 Zulhijjah 1441H, Selasa  –  Dalam situasi tinjauan ekonomi global dan tempatan yang kian mencabar terutamanya disebabkan oleh pandemik COVID-19, pertumbuhan Keluaran Dalam Negara Kasar (KDNK) negara bagi suku kedua tahun ini yang akan diumumkan Bank Negara Malaysia Jumaat ini, dijangka menguncup dengan ketara.

Malah, ada yang mengunjurkan sehingga 13 peratus penguncupan daripada tahun dan suku sebelumnya selepas mengambilkira kemerosotan mendadak tahun ke tahun dalam pengeluaran perindustrian pada bulan April dan Mei berikutan penguatkuasaan Perintah Kawalan Pergerakan (PKP).

Malaysia mencatatkan pertumbuhan 0.7 peratus pada suku pertama, merosot daripada 3.6 peratus yang direkodkan pada suku keempat 2019.

Bagi ahli ekonomi Bank Muamalat Malaysia Bhd Izuan Ahmad, beliau menjangkakan penguncupan satu digit yang tinggi untuk suku kedua disebabkan oleh penggunaan persendirian yang lemah memandangkan sentimen pengguna terjejas teruk oleh pandemik dan PKP.

Pelaksanaan PKP telah mengurangkan perbelanjaan pengguna dengan kadar pengangguran melonjak kepada 5.0 dan 5.3 peratus pada April dan Mei manakala pelaburan awam dan swasta merosot kerana permintaan yang rendah.

Prestasi perdagangan luar juga tidak terkecuali, dengan jumlah eksport, import dan perdagangan pada bulan April dan Mei merosot sehingga menjuruskan kepada defisit perdagangan sebanyak RM3.5 bilion pada April, iaitu defisit bulanan pertama dicatatkan dalam tempoh 22 tahun.

Izuan berkata, penggunaan awam dilihat sebagai satu-satunya faktor penyumbang yang mana kerajaan telah mengumumkan pakej rangsangan bernilai sehingga RM295 bilion.

Sementara itu, ketua ekonomi Bank Islam Malaysia Bhd Dr Mohd Afzanizam Abdul Rashid berkata, ekonomi dijangka merekodkan penyusutan 7.0 peratus pada suku kedua.

Beliau berkata, impak daripada PKP akan menjadi pemacu utama kepada kejutan permintaan dan penawaran memandangkan ekonomi telah hampir terhenti.

“Pergerakan manusia sememangnya sangat terhad sementara hanya segelintir industri sahaja dibenarkan beroperasi. Kesannya sangat ketara pada April kerana PKP berada pada tahap penuh,” kata beliau.

Sebagai contoh, beliau berkata jumlah industri total (TIV) untuk industri automotif Malaysia turun mendadak kepada 141 unit, paras rendah sepanjang masa pada April sebelum melantun kembali pada Mei dan semakin meningkat pada Jun.

Bagaimanapun, tahap penguncupan KDNK dapat diminimumkan apabila PKP bersyarat dan PKP pemulihan dilaksanakan pada Mei dan Jun.

“Oleh yang demikian, KDNK boleh mencecah paras terendahnya pada Jun dan ekonomi seharusnya telah berada dalam mod pemulihan pada suku ketiga dan keempat sekiranya pembukaan semula ekonomi terus berlaku.

“Dasar fiskal dan monetari yang meluas telah menjadi pemangkin utama untuk melancarkan ekonomi apabila ia dibuka semula,” kata beliau.

Dalam pada itu, Bank Islam mengekalkan unjuran KDNK 2020nya pada -1.5 peratus.

Menjelang pengumuman KDNK suku kedua oleh Bank Negara Jumaat ini, Affin Hwang Investment Bank Bhd pula berkata pertumbuhan KDNK sebenar negara akan merosot dengan ketara sebanyak 10.5 peratus berbanding suku yang sama tahun 2019.

Dalam nota penyelidikannya, ia berkata, kesan negatif penuh pelaksanaan PKP akan dilihat pada angka yang akan diiumum, berikutan penguncupan besar IPI pada bulan April dan Mei.

Sementara itu, ahli-ahli ekonomi AmBank (M) Bhd menyatakan anggaran awal mereka yang menunjukkan penyusutan antara 10 dan 13 peratus bagi suku kedua.

Ia turut memaklumkan suku dua dijangka melaporkan penguncupan paling teruk selepas pertumbuhan 0.7 peratus pada suku pertama 2020.

RHB Research turut memberikan pendapat yang sama.

Bagaimanapun, ia berkata, pengeluaran akan meningkat semula pada suku ketiga apabila permintaan kembali seperti biasa dan ini boleh menjuruskan kepada prestasi KDNK yang lebih baik.

Setakat ini, ia mengekalkan unjuran pertumbuhan KDNK pada -4.0 peratus tahun ke tahun untuk tahun 2020. -Bernama


Melayu sendiri rosakkan hak istimewa dalam Perlembagaan

BANGI, 13 Rabiulawal 1444H, Isnin – Usaha Perdana Menteri, Datuk Seri Ismail Sabri Yaakob berucap dan mempromosikan bahasa Melayu di persada antarabangsa dianggap sia-sia sekiranya tidak disahut rakyat.

Justeru, bagi menangani isu ini, pemerhati politik, Prof Dr Mohd Ridhuan Tee Abdullah menyarankan supaya ketua daripada syarikat berkaitan kerajaan (GLC) mengikuti kursus jati diri Islam dan Melayu.

“Cukuplah dengan syarikat swasta yang langsung tidak boleh dikawal. Jika syarikat dalam kawalan, kita tidak mampu lakukan dan disiplinkannya, bagaimana dengan yang lain.

“Penat rasanya, melihat Perdana Menteri, berucap dan mempromosikan bahasa Melayu di persada antarabangsa, malangnya di negara sendiri, langsung tidak disahut,” katanya menulis di ruangan kolumnis Ismaweb.net hari ini.

Prof Ridhuan Tee berpandangan, sekiranya pihak berkenaan masih tidak mahu berubah, mereka wajar digantikan dengan orang lain yang lebih berwibawa dan ada kesedaran hidup bernegara berpandukan Perlembagaan.

“Belajarlah daripada negara lain dan lihat bagaimana mereka mendaulatkan agama, bangsa dan negara mereka. Jangan pergi jauh, lihat Thailand, Indonesia, Vietnam dan lain-lain.

“Peliknya, ketua GLC inilah yang selalu keluar negara, apakah mereka tidak nampak bagaimana negara-negara lain memperkasakan jati diri agama, bangsa dan negara mereka.

“Apakah mereka tidak nampak, di negara maju, selepas maghrib, bandaraya mereka seolah-olah mati, tetapi kenapa apabila kita membangunkan bandar, ia perlu hidup 24 jam, yang rosak siapa? Adakah agama, bangsa dan negara terjamin keselamatannya apabila bandar hidup 24 jam?” soalnya.

Katanya lagi, tidak ada cara lain untuk menyelesaikan masalah ini, selagi kepemimpinan tertinggi tidak mengeluarkan arahan dan bertindak tegas terhadap mereka yang telah mati jiwa dan jati diri.

Beliau turut menegaskan, bangsa lain tidak akan mampu tolong orang Melayu selagi mana mereka masih tidak sedar.

“Semua tahu bahawa selama ini tangan-tangan Melayu yang merosakkan Melayu dan apa jua berkaitan dengannya, meskipun keistimewaan tersebut ada dalam Perlembagaan.

“Ultra kiasu hanya mengambil kesempatan. Melayu sendiri yang merosakkan agama, bangsa dan negaranya sendiri,” katanya.


Kos tunai haji dimuktamad Kabinet

PUTRAJAYA, 13 Rabiulakhir 1443H, Khamis – Kos menunaikan ibadah haji untuk musim 1443H/2022 akan dimuktamadkan selepas dibentangkan dalam mesyuarat Kabinet, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata pihak Tabung Haji yang baru kembali dari Arab Saudi akan memberi taklimat kepadanya berkaitan kos mengerjakan haji dalam masa terdekat.

“Naik atau tidak, tunggu keputusan yang akan diputuskan oleh Kabinet,” katanya kepada pemberita selepas majlis penyampaian sumbangan Kedutaan China di Malaysia kepada Jabatan Agama Islam Wilayah Persekutuan (JAWI) Food Bank di sini hari ini.

Idris sebelum ini dilaporkan berkata kos mengerjakan ibadah haji dijangka meningkat berikutan perkembangan terkini berkaitan prosedur operasi standard (SOP) dan protokol kesihatan ketat yang dikuatkuasakan kerajaan Arab Saudi bagi membendung penularan COVID-19 dalam kalangan jemaah haji.

Idris juga berkata Tabung Haji sedang menyemak dengan terperinci kos yang terkesan akibat kadar inflasi serta peraturan dan cukai baharu di Arab Saudi termasuk caj visa haji yang diperkenalkan pada musim haji 1441H/2020, selain kenaikan kadar cukai nilai tambah (VAT) di Arab Saudi daripada lima peratus kepada 15 peratus bermula Julai tahun lepas.

Menurut laporan media pada Mac lepas, kos mengerjakan haji tahun ini meningkat kira-kira sembilan peratus kepada sekurang-kurangnya RM25,000 bagi seorang jemaah haji berbanding RM22,900 pada 2019 dan 2020.

Ketika ini, bayaran yang perlu ditanggung jemaah haji negara adalah RM9,980 dan tidak pernah berubah sejak 2009, manakala baki RM12,920 ditanggung Tabung Haji.

Mengenai JAWI Food Bank, Idris berkata hari ini merupakan sumbangan ketiga oleh Kedutaan China di Malaysia untuk kegunaan membantu rakyat Malaysia yang terkesan akibat pandemik COVID-19, menjadikan jumlah yang telah diterima daripada kedutaaan tersebut bernilai RM400,000.

“Sumbangan hari ini membuktikan hubungan dua hala antara Malaysia dan China kekal erat,” katanya yang menyaksikan penyampaian sumbangan tersebut oleh Duta Besar China ke Malaysia Ouyang Yujing kepada Pengarah JAWI Datuk Mohd Ajib Ismail.

Idris berkata JAWI Food Bank telah menyalurkan sumbangan pek makanan kepada 270,000 penerima di sekitar Wilayah Persekutuan Putrajaya, Kuala Lumpur dan Labuan.

Sementara itu, Ouyang berkata wabak COVID-19 di Malaysia dilihat semakin terkawal namun pihaknya memahami sebahagian rakyat Malaysia terkesan akibat pandemik itu dan amat memerlukan bantuan.

“Kami amat terharu melihat kawan-kawan dari JAWI bertungkus-lumus menyalurkan sumbangan bantuan barangan kepada golongan memerlukan. Kami berharap usaha (sumbangan) ini dapat membantu mengurangkan beban mereka,” katanya. – Bernama


Pasukan khas ditubuh perhalusi cadangan akta 3R

KLANG, 29 Zulhijjah 1444H, Selasa – Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, satu pasukan khas akan ditubuhkan bagi meneliti dan memperhalusi cadangan mewujudkan akta baharu berkaitan isu agama, raja dan kaum (3R) di negara ini.

Beliau berkata, langkah itu bertujuan menangani pihak yang sengaja mencetuskan provokasi melampau dan kebencian rakyat mengenai isu tersebut.

Katanya, beliau akan mengadakan pertemuan pertama dengan Jabatan Peguam Negara, Majlis Peguam, agensi penguatkuasaan, pertubuhan bukan kerajaan (NGO) dan badan profesional di Pusat Timbang Tara Antarabangsa Asia (AIAC), Kuala Lumpur pada Jumaat ini.

“Jika kita lihat contoh negara lain, ia tidak hanya memfokuskan aspek jenayah tetapi juga penekanan mengenai kaunseling dan pendidikan. Memang ia di bawah Kementerian Perpaduan, namun saya hanya melihat kepada aspek undang-undang.

“Jadi, menerusi pasukan khas itu, kita akan membincangkan kepada Kabinet dari segi pandangan sama ada undang-undang sudah mencukupi atau perlu akta baharu yang perlu dikaji,” katanya seperti dilapor Kosmo.

Azalina berkata, cadangan itu kini masih di peringkat perbincangan dan pihaknya mahu mendengar pandangan daripada semua pihak terlibat.

“Kita boleh bercakap apa-apa dan kebebasan bersuara tetapi jangan berniat sehingga menimbulkan provokasi dan kebencian. Negara ini masih mempunyai peruntukan undang-undang jenayah seperti Kanun Keseksaan, Akta Mesin Cetak dan Penerbitan dan Akta Suruhanjaya Komunikasi dan Multimedia Malaysia,” katanya.

Minggu lalu, media melaporkan kerajaan mengkaji untuk mewujudkan akta baharu berkaitan berdasarkan aspek sivil.

Akta yang mungkin dinamakan Akta Negara Bangsa itu mirip Akta Keharmonian Kaum di Singapura dan cadangan mengenainya dibentangkan kepada Jemaah Menteri pada mesyuarat Kabinet.

Ketika ini, kesalahan melibatkan isu 3R disiasat mengikut Akta Hasutan 1948 yang lebih menjurus kepada elemen kesalahan jenayah.


Ramasamy cenderung pertikai pengislaman anak Loh, bukan hak penjagaan

Oleh Siti Hafidah Abd Ghaffar

KUALA LUMPUR, 16 Rejab 1443H, Jumaat – Pertubuhan-Pertubuhan Pembela Islam (PEMBELA) mengecam kenyataan dikeluarkan pemimpin parti tamak haloba DAP, Dr P Ramasamy berhubung isu anak-anak Loh Siew Hong.

Pengerusi PEMBELA, Haji Aminuddin Yahaya berkata, Timbalan Ketua Menteri II Pulau Pinang itu bukan membincangkan berkaitan hak penjagaan anak-anak Siew Hong, tetapi lebih cenderung kepada mempertikai pengislaman ketiga-tiga anak tersebut.

“Anak-anak tersebut memeluk Islam atas dasar kerelaan mereka sendiri dan mereka diserahkan kepada Jabatan Agama Islam Perlis oleh bapa kandung mereka sendiri, tiada elemen paksaan, ancaman mahupun penculikan seperti mana didakwa oleh Dr P Ramasamy.

“Mereka juga tidak pada bila-bila masa ditahan oleh mana-mana pihak tetapi dijaga dengan sebaiknya oleh individu dan badan Islam yang terlibat.

“Malah, ustazah yang menjaga anak tersebut sedang berusaha untuk menemukan mereka dengan ibu kandung mereka walaupun mereka sebenarnya tidak mahu,” katanya dalam kenyataan hari ini.

Beliau berkata demikian merujuk kepada maklum balas Mufti Perlis, Mohd Asri Zainul Abidin serta Yayasan Dakwah Islamiah Malaysia (YADIM) baru-baru ini mengenai kenyataan Ramasamy.

Ramasamy dalam satu portal tempatan dipetik berkata, polis perlu menyiasat dakwaan seorang ibu mengatakan pihak berkuasa agama Perlis telah ‘menculik dan menukar agama’ tiga anaknya yang masih kecil.

Menyelar kenyataan itu, Aminuddin mengingatkan bahawa Dewan Undangan Negeri Perlis telah meminda Seksyen 117 enakmen pentadbiran agama Islam berkaitan kapasiti pemelukan Islam kanak-kanak kepada frasa ‘ibu atau bapa’ pada tahun 2016.

Oleh yang demikian, keperluan yang ditetapkan pihak legislatif bagi perkara tersebut adalah salah seorang ibu atau bapa atau penjaga sahaja, katanya.

Aminuddin berkata, ia selari menurut Bahasa Melayu Perlembagaan Persekutuan yang dilancarkan oleh Yang di-Pertuan Agong ketika itu iaitu Raja Perlis sendiri pada 26 Mei tahun 2003.

Justeru, katanya, tidak timbul isu pemelukan Islam ketiga-tiga anak itu bercanggah dengan undang-undang.

“PEMBELA ingin mengingatkan semua pihak bahawa penentuan berkaitan dengan hukum syarak adalah di bawah bidang kuasa negeri-negeri.

“Oleh yang demikian dalam menentukan kedudukan hukum syarak sama ada perlu kebenaran salah seorang atau kedua ibu bapa adalah dalam bidang kuasa negeri.

“Semua pihak wajib menghormati kerangka sistem perundangan dan Perlembagaan ini,” katanya.

Bahkan, katanya, kes yang dirujuk pelbagai pihak iaitu kes Indira Gandhi perlu dibezakan daripada kes ini kerana kedudukan perundangan dan fakta yang berlainan.

“PEMBELA ingin menyeru semua pihak untuk menyokong kenyataan ini dan kepada pihak berkuasa agar menyiasat serta mengambil tindakan tegas terhadap pihak-pihak yang ingin menimbulkan kekacauan serta suasana tidak harmoni antara agama di dalam negara ini.

“PEMBELA tidak sesekali berkompromi apabila ia melibatkan akidah umat Islam walaupun seorang,” tegasnya.


TH catat pendapatan RM1.47 bilion bagi tempoh separuh pertama 2022

KUALA LUMPUR, 26 Safar 1444H, Khamis – Lembaga Tabung Haji (TH) mencatatkan pendapatan berjumlah RM1.47 bilion bagi tempoh separuh pertama 2022 dengan jumlah deposit sebanyak RM88.09 bilion, iaitu paras tertinggi sejak 59 tahun penubuhannya.

TH berkata, sepanjang tempoh enam bulan pertama, lebih daripada 200,000 akaun simpanan baharu telah dibuka, seterusnya menyaksikan peningkatan jumlah keseluruhan pendeposit TH kepada 8.6 juta orang.

Ini menunjukkan kepercayaan dan sokngan terhadap TH sebagai sebuah institusi yang membantu umat Islam menyimpan dan melaksanakan ibadah haji masih kekal utuh, kata syarikat itu.

“Pencapaian ini mencerminkan daya tahan TH walaupun berhadapan dengan kesan selepas pandemik COVID-19 yang masih belum berakhir, antaranya ancaman inflasi, ketidaktentuan pasaran dan kelemahan ekonomi dunia,” kata TH dalam  kenyataan hari ini.

Pengarah Urusan Kumpulan dan Ketua Pegawai Eksekutifnya Datuk Seri Amrin Awaluddin berkata, pendekatan pelaburan yang mengutamakan keselamatan pulangan mencerminkan komitmen TH untuk melindungi kepentingan para pendeposit dengan memelihara dan meningkatkan simpanan mereka.

Beliau berkata, TH sentiasa menghargai sokongan para pemegang taruhnya terutamanya pendeposit.

“Melangkah ke hadapan, TH akan meneruskan usaha meningkatkan pendapatan melalui pelaburan dan menguruskan kos operasi dengan lebih cekap untuk memastikan agihan keuntungan yang mampan dan stabil untuk para pendeposit.

“TH juga akan terus fokus terhadap tahap tadbir urus, pematuhan dan integriti yang tinggi demi kebaikan TH dan pendepositnya,” kata Amrin dalam kenyataan itu.

Menurut TH, sebahagian besar pendapatan diperoleh daripada pelaburan pendapatan tetap yang telah menyumbang sebanyak RM966.34 juta dalam tempoh separuh pertama 2022, merangkumi 65.71 peratus daripada jumlah pendapatan kasarnya.

Pelaburan saham turut menyumbang sebanyak RM224.62 juta yang mencatatkan peningkatan RM41.27 juta berbanding RM183.35 juta pada tempoh yang sama pada tahun lalu.

Pelaburan ekuiti menyumbang 15.27 peratus daripada jumlah keseluruhan pendapatan, manakala pelaburan harta tanah memperoleh pendapatan sebanyak RM213.66 juta, diikuti pendapatan-pendapatan lain sebanyak RM66.07 juta.

“Setelah mengambil kira perbelanjaan termasuk peruntukan zakat, TH mencatat keuntungan bersih sebanyak RM1.03 bilion dalam tempoh enam bulan pertama sehingga 30 Jun 2022, berbanding RM1.22 bilion dalam tempoh yang sama pada tahun 2021,” kata syarikat itu.

TH berkata, penurunan keuntungan itu adalah setelah mengambil kira perbelanjaan Bantuan Kewangan Haji yang diberikan kepada jemaah haji bagi musim 1443H/2022M.

Kos Haji bagi musim 1443H/2022M adalah sebanyak RM28,632 bagi setiap jemaah berbanding anggaran awal RM25,540 bagi setiap jemaah, manakala kos Haji bagi musim 1440H/2019M adalah sebanyak RM22,900 seorang.

TH tidak menghantar jemaah Haji dari Malaysia pada tahun 2020 dan 2021.

Perbelanjaan TH meningkat sebanyak RM134.42 juta pada separuh pertama 2022 kepada RM437.30 juta pada Jun 2022 berikutan Bantuan Kewangan Haji kepada para jemaah musim 1443H/2022M yang terus ditanggung oleh syarikat itu.

Jumlah perbelanjaan Bantuan Kewangan Haji dijangka meningkat kepada RM185.7 juta apabila musim haji 1443H/2022M tamat dalam suku ketiga nanti. – Bernama


PAS pilih Bersatu, kukuh kerjasama dalam PN

BANGI, 16 Rabiulawal 1444H, Khamis – Impian PAS untuk menyaksikan UMNO dan Parti Pribumi Bersatu Malaysia (Bersatu) di bawah panji penyatuan ummah tidak kesampaian, apabila parti itu akhirnya memutuskan kekal bersama Perikatan Nasional (PN).

PAS hari ini mengumumkan untuk terus memperkukuh kerjasama dalam PN bagi menghadapi Pilihan Raya Umum ke-15 (PRU15) yang didakwanya atas prinsip penyatuan ummah.

Presiden PAS, Tan Sri Abdul Hadi Awang berkata, perkara itu diputuskan parti berkenaan dalam mesyuarat Jawatankuasa Kerja PAS Pusat yang diadakan hari ini.

Keputusan mesyuarat PAS itu sekali gus menjawab pendirian parti itu sama ada mahu bersama Bersatu atau UMNO.

Sebelum ini, UMNO memberi kata dua kepada PAS sekiranya mahu meneruskan hasrat bekerjasama politik dengan parti itu untuk menghadapi PRU15 tidak lama lagi.

Presiden UMNO, Datuk Seri Dr Ahmad Zahid Hamidi menetapkan, tiga syarat utama kepada PAS iaitu keluar daripada PN, memutuskan hubungan politik dengan Bersatu dan mengisytiharkan secara rasmi sudah berpisah dengan PN serta Bersatu.

Abdul Hadi dalam kenyataan berkata, mesyuarat jawtaankuasa parti juga memuktamadkan perbincangan kerusi-kerusi di negeri dengan PN.

“Senarai calon daripada negeri perlu diangkat untuk penilaian Majlis Syura Ulama.

“Mengekalkan pendirian untuk tidak membubarkan DUN (Dewan Undangan Negeri) Kelantan, Terengganu dan Kedah,” katanya.


PRU15: PAS bertanding sembilan kerusi, Bersatu lima di Kelantan

KOTA BHARU,4 Rabiulakhir 1444H, Ahad – Perikatan Nasional (PN) Kelantan memperuntukkan sembilan kerusi kepada PAS dan lima kepada Bersatu pada Pilihan Raya Umum ke-15 (PRU15), kata Setiausaha Perhubungan PN Kelantan Wan Roslan Wan Hamat.

Pengumuman calon yang bakal bertanding itu akan dibuat pada Rabu ini (2 November) oleh Pengerusi PN Kelantan, merangkap Menteri Besar Datuk Ahmad Yakob di Dataran Warisan Stadium Sultan Muhammad IV.

Wan Roslan berkata, kesemua calon PN yang akan bertanding di 14 kerusi Parlimen Kelantan, akan menggunakan logo PAS seperti yang telah dipersetujui sebelum ini.

“Kesemua calon PAS telah ditapis oleh Majlis Syura Ulama dan (demikian juga) calon Bersatu seperti diumumkan Presidennya Tan Sri Muhyiddin Yassan sebelum ini,” katanya pada sidang media khas tarikh pengumuman Majlis Pengisytiharan Calon PN Kelantan, hari ini.

Ketika ditanya sama ada Timbalan Presiden PAS Datuk Seri Tuan Ibrahim Tuan Man dan Setiausaha Agungnya Datuk Seri Takiyuddin Hassan kekal mempertahankan kerusi masing-masing, Wan Roslan berkata keputusan mengenai perkara itu belum dimuktamadkan.

“Keputusan calon yang akan bertanding akan dimuktamadkan dalam tempoh terdekat. Kerjasama antara PAS dan Bersatu juga cukup mantap, kita akan mengatur gerak kerja sebaik selepas penamaan calon.

“Semua kerusi insya-Allah PAS letak jentera yang akan bekerja dengan keras walaupun kerusi selesa, apatah lagi yang tidak selesa,” katanya.

Pada PRU14, Tuan Ibrahim menang di kerusi Parlimen Kubang Kerian dengan majoriti 19,369 undi  manakala Takiyuddin memenangi kerusi Parlimen Kota Bharu dengan memperoleh majoriti 5,869 undi.

Mengulas lanjut, Wan Roslan berkata, gabungan itu menyasarkan untuk menyapu bersih semua kerusi Parlimen termasuk Parlimen Jeli, menerusi kerjasama antara semua parti dalam PN Kelantan. – Bernama


Kerajaan negeri laksana penguatkuasaan penerokaan haram hutan simpan sebelum 1 Jun

KUALA LUMPUR, 28 Rabiulakhir 1443H, Jumaat – Mesyuarat Majlis Tanah Negara (MTN) ke-79 bersetuju dengan tindakan penguatkuasaan dan penyelesaian terhadap penerokaan haram Hutan Simpanan Kekal (HSK) di Semenanjung Malaysia, kata Perdana Menteri Datuk Seri Ismail Sabri Yaakob.

Beliau berkata, mesyuarat MTN semalam yang dipengerusikannya secara persidangan video itu juga bersetuju supaya semua kerajaan negeri melaksanakan tindakan penguatkuasaan dan penyelesaian terhadap penerokaan haram itu selewat-lewatnya pada 1 Jun 2022.

Selain itu, perdana menteri berkata, mesyuarat itu juga bersetuju secara prinsip dengan pelaksanaan Moratorium Kelulusan Baharu Penubuhan Ladang Hutan dalam HSK di Semenanjung Malaysia selama 15 tahun dan memaklumkan terdapat 127,050.25 hektar Zon Pembangunan Ladang Hutan dalam HSK yang belum diluluskan kepada mana-mana syarikat.

“Sebelum moratorium dikenakan ke atas kawasan tersebut, Kerajaan Negeri yang ingin meneruskan pembangunan ladang hutan perlu melaksanakan perundingan secara terperinci dengan Kementerian Tenaga dan Sumber Asli.

“Ini bagi memastikan syarikat-syarikat yang akan dilantik mematuhi apa-apa syarat yang ditetapkan dalam perjanjian konsesi serta lain-lain perundangan yang berkuat kuasa,” katanya dalam kenyataan, hari ini.

Menurut Ismail Sabri, mesyuarat semalam juga bersetuju supaya Rang Undang-undang (RUU) Perhutanan Negara (Pindaan) 2020 bagi Seksyen 11 dan 12 yang diluluskan Jabatan Peguam Negara pada 3 Dis 2020 dan Jemaah Menteri pada 6 Jan lepas dibentangkan di Parlimen pada sesi pertama tahun depan.

Beliau menjelaskan dalam konteks itu, RUU tersebut hanya terpakai di negeri-negeri setelah Dewan Undangan Negeri (DUN) meminda Enakmen Perhutanan (Pemakaian) masing-masing.

Pada masa sama, perdana menteri berkata, MTN itu juga mengesahkan keputusan-keputusan Mesyuarat Majlis Mineral Pertama yang dipengerusikan Menteri Kanan Perdagangan Antarabangsa dan Industri Datuk Seri Mohamed Azmin Ali pada 16 Feb lepas.

“Keputusan-keputusan dalam mesyuarat itu perlu dibawa untuk persetujuan dan pengesahan MTN bagi membolehkan ia dipersetujui dan disahkan khususnya yang melibatkan aspek perundangan seperti Perlembagaan Persekutuan, Kanun Tanah Negara serta enakmen berkaitan di peringkat negeri,” katanya.

Mengenai mesyuarat semalam, Ismail Sabri berkata MTN dianggotai 10 wakil Kerajaan Persekutuan terdiri daripada Menteri-Menteri Kanan serta menteri-menteri Kerajaan Persekutuan yang berkaitan bersama Menteri-Menteri Besar, Ketua-Ketua Menteri atau wakil.

Beliau berkata, ia diadakan selaras dengan Perkara 91(5) Perlembagaan Persekutuan iaitu membentuk dari semasa ke semasa, melalui rundingan dengan Kerajaan Persekutuan, Kerajaan-kerajaan Negeri dan Majlis Kewangan Negara, suatu dasar negara untuk memajukan dan mengawal penggunaan tanah di seluruh Persekutuan bagi maksud perlombongan, pertanian, perhutanan atau apa-apa maksud lain dan untuk mentadbirkan apa-apa undang-undang mengenainya. – Bernama


Ismart alternatif baharu umat Islam cari produk halal, berkualiti

Oleh Ainul Illia Meor Suzurudin

BANGI, 26 Rejab 1442H, Rabu – “Akhirnya impian kita menjadi realiti, hari ini kita berjaya membuka sebuah pasar mini yang namanya begitu unik, Ismart.”

Demikian kata Presiden Ikatan Muslimin Malaysia (ISMA), Haji Aminuddin Yahaya pada Majlis Pelancaran Ismart, di sini, hari ini.

Beliau memaklumkan, usaha ini sudah lama menjadi buah fikiran antara ISMA dan beberapa rakan pertubuhan bukan kerajaan (NGO) Islam yang lain, selepas melancarkan kempen By Muslim First (BMF) atau Beli Produk Muslim beberapa tahun yang lalu.

Sebelum ini, katanya, ISMA bersama rakan dalam Pertubuhan Pembela-Pembela Islam (PEMBELA), Persatuan Pengguna Islam Malaysia (PPIM) telah menguar-uarkan kempen ini bagi membela nasib Bumiputera yang  tidak mendapat kedudukan dengan sebaiknya dalam konteks ekonomi.

“Alhamdulillah selepas kempen BMF banyak usahawan telah membuka perniagaan. Ada yang menceritakan penjualan mereka meningkat tiga kali ganda, dua kali ganda, ada yang terpaksa menambah bilangan kedai. Sokongan yang diberikan oleh orang ramai begitu mantap.

“ISMA mempunyai kira-kira 70,000 ahli. Cuba bayangkan seorang belanja RM100 sebulan, kita boleh dapat jualan RM700,000 sebulan.

“Kalau kita ada sokongan 20 peratus sahaja untuk cawangan ini, kita boleh capai RM140,000 sebulan. Setahun RM1.68 juta. Itu baru cawangan di Bangi,” katanya.

Pada masa sama, Haji Aminuddin berkata, impian ISMA tidak terhenti di situ sahaja, dan rancangan untuk membuka lebih banyak cawangan dan membesarkan prospek perniagaan sentiasa ada.

“Kalau hari ini kita ada 39 cawangan ISMA, mungkin kita boleh ada 39 cawangan Ismart seluruh negara pada masa akan datang. Perkara ini bukan mustahil, kekuatan kita, kita ada ‘network’ kita sendiri, ahli sendiri.

“Hari ini kita jadi sebagai penjual, mungkin nanti kita jadi pengeluar, kita ada gudang sendiri,” katanya.

Manakala untuk perancangan masa hadapan juga, beliau berkata, Ismart bakal menghasilkan produk sendiri.

“Kita mahu membentuk satu supply chain yang akhirnya menjadikan kita tidak bergantung pada orang lain. Kita berdikari, kita punyai produk, outlet, ahli-ahli yang beli.

“Ayuh kita berkunjung ke Ismart. Pakat-pakat borong di sini. Kita bawa keluarga, anak-anak ke sini. Insya-Allah kita yakin kita boleh berjaya,” katanya.


BN janji tak balas dendam pada sesiapa jika menang PRU15

BANGI, 14 Safar 1444H, Ahad – Barisan Nasional (BN) berjanji tidak akan membalas dendam kepada mana-mana pihak sekiranya gabungan itu memenangi Pilihan Raya Umum Ke-15 (PRU15).

Pengerusi BN, Datuk Seri Ahmad Zahid Hamidi berkata, tindakan membalas dendam tidak akan menguntungkan mana-mana pihak.

Bahkan, beliau yang kini berdepan pertuduhan di mahkamah mendakwa, parti itu juga tidak mempunyai sifat dendam terhadap sesiapa.

“Membalas dendam tidak menguntungkan sesiapa tetapi yakinlah biar rakyat yang menghukum mereka yang membalas dendam itu.

“Jika PRU15 pemimpin-pemimpin itu ditolak, ia daripada rakyat kepada orang bersifat dendam itu,” katanya seperti dilapor media tempatan.

Menurut Ahmad Zahid, beliau yakin BN akan berkuasa semula secara dominan dalam bidang politik negara ini pada PRU15 nanti, setelah berdepan kekalahan kali pertama pada 2018 lalu.

Tahun 2018 menyaksikan perubahan landskap politik negara apabila buat pertama kali selepas lebih enam dekad mentadbir negara, BN gagal mengekalkan kuasa mereka.

Perubahan kepada tampuk pemerintahan itu menyaksikan banyak pemimpin daripada BN yang diheret ke mahkamah atas pelbagai tuduhan salah laku dan penyelewengan, selaras dengan janji Pakatan Harapan (PH) sebelum memenangi pilihan raya.

Bukan hanya bekas Perdana Menteri, Datuk Seri Najib Razak – yang kini menjalani hukuman penjara 12 tahun -, Ahmad Zahid juga antara pemimpin yang sedang berdepan pendakwaan di mahkamah.

Beliau berdepan 47 pertuduhan iaitu 12 pecah amanah, lapan rasuah dan 27 pengubahan wang haram.

Bagi 12 pertuduhan pecah amanah, Ahmad Zahid, didakwa menggunakan dana Yayasan Akalbudi untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, Ahmad Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Pihak desak PM bubar Parlimen kena sedar realiti kerajaan kini

BANGI, 24 Muharram 1444H, Isnin – Sebarang keputusan untuk membubarkan Parlimen mesti diputuskan bersama anggota Kabinet serta parti yang mendukung kerajaan.

Ini kerana, kerajaan kini bukan didominasi oleh Barisan Nasional (BN), tetapi turut membabitkan dukungan daripada Perikatan Nasional (PN) dan Gabungan Parti Sarawak (GPS).

Timbalan Presiden PAS, Datuk Seri Tuan Ibrahim Tuan Man berkata, dalam situasi kini, keutamaan bukan hanya kepada menyegerakan pilihan raya, sebaliknya aspek kepentingan kebajikan rakyat dan isu kedudukan ekonomi negara turut perlu dilihat.

“Bukan soal takut atau tidak bersedia parti politik menghadapi pilihan raya umum, tetapi tindakan beberapa pihak yang menekan PM (Perdana Menteri) secara sepihak perlu menyedari realiti kerajaan hari ini.

“PAS serta komponen PN telah bersedia dalam semua keadaan, bahkan telah melancar jentera pilihan raya negeri-negeri dan pada 3 September ini pelancaran Jentera Pilihanraya Peringkat Kebangsaan akan dilancarkan di Kedah sempena Muktamar PAS Pusat,” katanya dalam kenyataan, hari ini.

Beliau berkata, PN juga dalam merayakan sambutan dua tahunnya dan akan turut melancarkan jentera pilihan raya pada 27 Ogos ini.

“Maka tidak timbul soal tidak bersedia atau lainnya.

“Kita yakin pihak berkepentingan akan terus menekan PM tanpa melihat realiti parti yang mendukung kerajaan kini,” katanya.

Semalam, Perdana Menteri, Datuk Seri Ismail Sabri Yaakob memberi gambaran bahawa Pilihan Raya Umum Ke-15 (PRU15) hanya akan diadakan selepas kerajaan bersedia dalam memulihkan ekonomi negara.

Katanya, keputusan untuk mengadakan pilihan raya perlu dibuat dengan teliti selepas mengambil kira semua perkara.


Pasukan petugas khas ditubuhkan semak kes Pulau Batu Puteh, Batuan Tengah dan Tubir Selatan

PUTRAJAYA, 9 Rabiulakhir 1443H, Ahad – Jemaah Menteri pada 29 Okt lepas telah bersetuju untuk menubuhkan sebuah pasukan petugas khas, bagi menyemak semula tindakan dan isu perundangan berkenaan kes Pulau Batu Puteh, Batuan Tengah dan Tubir Selatan.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata, pasukan yang akan diketuai bekas Peguam Negara Tan Sri Mohamed Apandi Ali itu, turut akan mengesyorkan opsyen terbaik mengenai hala tuju kerajaan berhubung kes berkenaan.

“Keputusan ini adalah susulan komitmen kerajaan untuk melaksanakan semakan semula undang-undang berkenaan kes Pulau Batu Puteh, Batuan Tengah dan Tubir Selatan, selepas keputusan semakan dan tafsiran kes tersebut tidak diteruskan kerajaan pada 17 Mei 2018, dengan mengambil kira kepentingan negara dan implikasi kos,” katanya dalam satu kenyataan, hari ini.

Perdana Menteri Datuk Seri Ismail Sabri Yaakob pada 9 Oktober  lepas mengumumkan penubuhan pasukan petugas khas bagi membuat kajian menyeluruh, meneliti dan mencadangkan opsyen bersesuaian, dengan mendapatkan pandangan pakar undang-undang antarabangsa bagi membuat semakan semula undang-undang berkenaan kes Pedra Branca atau Pulau Batu Puteh.

Menurut Wan Junaidi, memorandum Jemaah Menteri berhubung penubuhan pasukan petugas khas ini termasuk terma rujukan, keanggotaan dan implikasi kewangan, akan dibentangkan untuk pertimbangan dan kelulusan Jemaah Menteri dalam masa terdekat.

Wan Junaidi berkata, pasukan berkenaan akan mengemukakan dapatan dan syor kepada Mesyuarat Jemaah Menteri dalam tempoh enam bulan, sebagaimana keputusan Jemaah Menteri pada 29 Oktober lepas.

Pada 3 Februari 2017, kerajaan Malaysia telah memfailkan permohonan bagi semakan terhadap keputusan Mahkamah Keadilan Antarabangsa (ICJ) pada 23 Mei 2008, yang memutuskan bahawa Singapura mempunyai hak kedaulatan terhadap Pulau Batu Puteh manakala Malaysia mempunyai hak kedaulatan terhadap Terumbu Karang Tengah.

Malaysia memfailkan permohonan semakan itu bersandarkan tiga dokumen yang baru didedahkan oleh United Kingdom.

Dokumen terbabit merupakan surat-menyurat dalaman pihak berkuasa tanah jajahan Singapura pada 1958, laporan insiden yang difailkan pada 1958 oleh pegawai tentera laut British, dan peta berserta catatan mengenai operasi tentera laut dari tahun-tahun 1960-an.

Pada 16 Februari 2017, Mohamed Apandi yang merupakan Peguam Negara ketika itu berkata, beliau akan mengetuai pasukan pakar yang mengendalikan semakan itu di ICJ, di Hague, Belanda.

Bagaimanapun pada 2018, Kerajaan Pakatan Harapan (PH) di bawah kepemimpinan Perdana Menteri Tun Dr Mahathir Mohamad menarik balik permohonan semakan tersebut, sebelum kes itu dijadualkan didengar pada 11 Jun 2018 di ICJ.

Pada 28 Mei lepas, seorang individu Mohd Hatta Sanuri, 45, memfailkan saman di Mahkamah Tinggi terhadap Perdana Menteri dan Kerajaan Malaysia bagi menuntut penjelasan bertulis berhubung penarikan balik permohonan semakan itu.

Menurut Wan Junaidi selain Mohamed Apandi, pasukan itu antaranya turut akan terdiri daripada dua peguam tempatan yang mengendalikan kes ini dari 2016 hingga 2017 iaitu Datuk Firoz Hussein Ahmad Jamaluddin dan Datuk Abu Bakar As-Sidek Mohd Sidek, serta wakil-wakil dari Kementerian Luar Negeri, Jabatan Peguam Negara, Jabatan Ukur dan Pemetaan dan kerajaan negeri Johor.

“Bahagian Hal Ehwal Undang-Undang, Jabatan Perdana Menteri, Jabatan Peguam Negara, dan Kementerian Luar Negeri, akan bertindak sebagai urus setia untuk pasukan petugas khas ini,” katanya. – Bernama


Wanita warga emas direman rasuah polis RM28,150

GEORGE TOWN, 15 Jamadilakhir 1442H, Khamis – Seorang wanita warga emas berusia 63 tahun ditahan reman selama dua hari bagi membantu siasatan berhubung menawarkan wang tunai berjumlah RM28,150 sebagai sogokan kepada anggota polis untuk melepaskan individu yang ditahan.

Majistret Jamaliah Abd Manap mengeluarkan perintah reman itu bermula hari ini selepas membenarkan permohonan Penolong Penguasa Suruhanjaya Pencegahan Rasuah Malaysia (SPRM) G. Jayarah di Mahkamah Majistret George Town di sini.

Wanita itu yang diwakili peguam Zainal Akram Zainal Azahar disiasat mengikut Seksyen 17(b) Akta SPRM 2009.

Semalam, media melaporkan polis menahan seorang wanita warga emas selepas menawarkan wang tunai berjumlah RM28,150 sebagai sogokan untuk melepaskan tangkapan enam individu yang disyaki terbabit dalam satu sindiket pengedaran rokok serta arak seludup di negeri ini. – Bernama


UMNO jamin tak sokong perkara ancam Islam, Melayu

BANGI, 21 Muharam 1445H, Selasa – UMNO memberi jaminan tidak akan menyokong perkara yang mampu menggugat atau memberi ancaman kepada agama Islam dan bangsa Melayu.

Timbalan Presiden UMNO, Datuk Seri Mohamad Hasan memberi keyakinan kepada semua masyarakat supaya tidak bimbang berhubung perkara berkenaan berikutan setiap perubahan tidak dilakukan dengan mudah tetapi perlu kelulusan Kabinet.

“Adakah orang Melayu terancam, penjawat awam berstatus kontrak yang dibuang kerja semasa lapan bulan ini? Tidak ada, jangan risau.

“Sebelum apa-apa mahu dilakukan kepada perubahan sebarang dasar ataupun rang undang-undang mesti dapat kelulusan Kabinet.

“Saya boleh jamin jika ada apa-apa yang akan menggugat agama, bangsa tidak akan kami (UMNO) sokong dalam Kabinet.

“Ini semua momokan, dakyah mengelirukan kita… modal perkauman, agama,” katanya.

Pada masa sama, beliau menafikan parti tersebut menggadaikan maruah sebaliknya menjelaskan kerjasama dengan Pakatan Harapan (PH) dibuat bagi mengurus negara dan demi masa depan.

“Tidak benar mengatakan UMNO menggadai maruah, kami tidak menggadai maruah,” tegasnya.


Sultan Johor Yang di-Pertuan Agong ke-17

KUALA LUMPUR, 12 Rabiulakhir 1445H, Jumaat – Sultan Johor, Sultan Ibrahim Almarhum Sultan Iskandar hari ini dipilih sebagai Yang di-Pertuan Agong ke-17 bagi tempoh lima tahun, berkuat kuasa 31 Januari 2024.

Penyimpan Mohor Besar, Raja-Raja Tan Sri Syed Danial Syed Ahmad dalam kenyataan hari ini memaklumkan, pemilihan itu dibuat pada Mesyuarat Majlis Raja-Raja ke-263 (Khas) di Istana Negara, hari ini.

Sultan Ibrahim akan menggantikan Al-Sultan Abdullah Ri’ayatuddin Al-Mustafa Billah Shah yang bakal menamatkan tempoh pemerintahan pada 30 Jan tahun depan.

Mesyuarat itu turut memilih Sultan Perak, Sultan Nazrin Shah sebagai Timbalan Yang di-Pertuan Agong bagi tempoh sama.

Mesyuarat Khas Majlis Raja-Raja hari ini, yang dipengerusikan oleh Sultan Terengganu Sultan Mizan Zainal Abidin, dihadiri oleh semua Raja-Raja Melayu, kecuali Kelantan dan Perlis.

Kenyataan itu menyebut menurut peruntukan Paragraf 3, Bahagian Pertama, Jadual Ketiga Perlembagaan, keputusan Majlis Raja-Raja itu telah dikemukakan kepada kedua-dua Dewan Rakyat dan Dewan Negara.

“YAB Perdana Menteri juga telah dimaklumkan,” kata Syed Danial. – Bernama


WIBAWA hantar surat rasmi mohon bubar, haramkan UMANY

BANGI, 15 Rabiulawal 1442H, Ahad – Kelab Mahasiswa BERJASA (WIBAWA) melancarkan perang ke atas proksi politik jijik dan kotor Persatuan Pemuda Baharu Universiti Malaya (UMANY), kerana mempersoal campur tangan Yang di-Pertuan Agong (YDPA) dalam urusan pentadbiran negara.

Presiden WIBAWA, Azrul Azham berkata, pihaknya akan menghantar surat rasmi kepada Naib Canselor Universiti Malaya (UM), Prof Datuk Dr Mohd Hamdi Abd Shukor – memohon supaya membubar dan mengharamkan UMANY.

“Ini bukan kali pertama UMANY bertindak sedemikian.

“Jangan ada kompromi dalam hal ini demi menjaga nama ulung Universiti Malaya,” katanya dalam satu kenyataan, hari ini.

Pada masa sama, Azrul mengesahkan beliau telah hadir ke Ibu Pejabat Polis Daerah Kuantan membuat laporan ke atas kenyataan UMANY.

“Kenyataan yang terdapat unsur menghasut, memfitnah dan memberi fakta yang salah kepada masyarakat bagi menentang kedudukan Seri Paduka Baginda atas kuasa Baginda bagi menentukan kestabilan politik dan ketenteraman negara,” katanya.

Terdahulu, UM dalam satu kenyataan memaklumkan, akan segera menjalankan siasatan mengenai hantaran laman Facebook bertajuk ‘Yang di-Pertuan Agong Tidak Sepatutnya Campur Tangan dalam Hal Ehwal Negara’ yang dimuat UMANY.

Pejabat Komunikasi Korporat UM menegaskan bahawa universiti itu menjunjung dan menghormati institusi beraja.

Oleh yang demikian, Pengurusan Tertinggi Universiti mengutuk sebarang kenyataan yang melanggar atau bertentangan dengan prinsip tersebut.

Sebelum ini, UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Pertubuhan itu menyatakan pendiriannya iaitu YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hantaran UMANY di Facebook telah dipadamkan.


Anwar pertahan kenyataan dakwa PN terima dana judi

BANGI, 7 Zulkaedah 1444H, Sabtu – Datuk Seri Anwar Ibrahim mempertahankan kenyataannya berhubung dakwaan Perikatan Nasional (PN) menerima dana syarikat perjudian untuk berkempen dalam Pilihan Raya Umum Ke-15 (PRU15).

Perdana Menteri berkata, beliau tidak akan mengeluarkan sebarang kenyataan jika ia tidak mempunyai asas.

“Sila baca kenyataan dengan lengkap dan baru ambil tindakan. Tapi kalau dia (Pengerusi Perikatan Nasional (PN), Tan Sri Muhyiddin Yasin) mahu bawa terus (kemuka tindakan saman), silakan.

“Saya tidak akan keluar kenyataan kalau saya tidak ada asas,” katanya seperti dipetik media tempatan.

Beliau mengulas kenyataan Muhyiddin yang dilaporkan sedang berbincang dengan peguam mengenai kemungkinan mengambil tindakan undang-undang terhadap Anwar berhubung isu berkenaan.

Ia selepas Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said dalam jawapan bertulis di Dewan Rakyat pada Khamis memaklumkan siasatan SPRM tidak dapat membuktikan dakwaan mengatakan PN menerima dana daripada syarikat perjudian untuk berkempen dalam PRU15.

Katanya, siasatan SPRM mendapati dakwaan itu terlalu umum dan tiada pihak yang boleh mengesahkan isu itu, sekali gus tiada fail siasatan dibuka.

Bagaimanapun, Azalina tampil memberi penjelasan lanjut semalam dan mengatakan jawapan bertulis itu tidak menyatakan siasatan SPRM berhubung dakwaan itu sudah dihenti atau digugurkan.

Dalam pada itu, Anwar berkata, siasatan terhadap dakwaan dana itu masih lagi berjalan membabitkan pelbagai agensi.

“Ia ada banyak agensi dan siasatan bila dah ada bukti, baru lah disebarkan atau diambil tindakan mengikut (perundangan).

“(Agensi lain ambil tindakan?) Itu biar agensi yang jelaskan,” katanya.


Apa maksud kebijaksanaan Salahuddin? Lompat partikah?

MENURUT Timbalan Presiden Parti AMANAH, Salahuddin Ayub, Shafie Apdal perlu guna ‘kebijaksanan’ jika mahu tubuh kerajaan bagi negeri Sabah. Beliau dilaporkan berkata Shafie boleh bincang untuk membentuk kerajaan sebab Parti Bersatu Sabah (PBS) ada tujuh kerusi, bebas ada tiga.

Apakah ‘kebijaksanaan’ yang dimaksudkan itu? Adakah beliau maksudkan dengan memujuk mereka yang baru sahaja memenangi kerusi dalam Pilihan Raya Negeri (PRN) ini untuk melompat supaya menyokong parti Warisan bagi membentuk kerajaan?

Jika benar akan ada ‘pujukan-pujukan’, apa pula yang ditawarkan kepada mereka yang melompat itu nanti? Tawaran pastinya dalam bentuk perkara-perkara yang lumayan, takkanlah percuma sahaja.

Jika benar akan ada proses lompat-melompat ke dalam kem Warisan, maka kempen mereka yang kuat melaung-laungkan seruan ‘anti-katak’ adalah satu hipokrasi yang nyata.

Sekali lagi, rakyat hanya akan ditipu dan diperbodoh-bodohkan sahaja dengan janji-janji palsu.

Mungkin Gerakan Rakyat Sabah (GRS) dapat membentuk kerajaan sekarang, tetapi adakah jaminan kerajaan itu akan kekal?

Boleh jadi strategi melompat-lompat ini tidak dilaksanakan sekarang, tetapi dalam masa sebulan dua lagi atau bila-bila masa yang sesuai.

Kita tidak tahu apa ‘game’ yang mereka mahu mainkan selepas ini, tetapi yang pasti tidak akan menguntungkan rakyat dan hanya menguntungkan diri mereka sahaja.

Kita tunggu dan lihat, apakah yang bakal terjadi.

Jangan terlalu bersorak sangat sekarang kerana terlalu ramai ahli politik yang tidak boleh dipercayai.

Lihat sahaja bagaimana mereka yang pernah lompat parti dan lompat semula boleh bertanding dalam PRN kali ini (dan menang). Fikir-fikirkan.

Aminuddin Yahaya
Presiden Ikatan Muslimin Malaysia (ISMA)


Tok Pa sudah ‘pencen’

BANGI, 24 Zulhijjah 1444H, Khamis – Penyandang kerusi Dewan Undangan Negeri (DUN) Air Lanas, Datuk Seri Mustapa Mohamed mengesahkan tidak akan bertanding pada Pilihan Raya Negeri (PRN) bulan depan.

Bekas Ahli Parlimen Jeli itu mengakui dirinya mahu pencen dan tidak terlibat dalam politik lagi.

“Saya tidak bertanding pada PRN ini kerana saya sudah pencen,”katanya seperti dilapor Berita Harian, hari ini.

Sementara itu, Pengerusi Parti Pribumi Bersatu Malaysia (Bersatu) Kelantan, Datuk Kamarudin Md Ali berkata, pihaknya telah dimaklumkan perkara berkenaan.

Katanya, keputusan berkenaan dibuat atas faktor kesihatan selain mendapat nasihat doktor.

Justeru pihaknya akan menampilkan calon lain bagi mempertahankan DUN Air Lanas dan kawasan-kawasan lain.


KPT, KBS gerak sukarelawan ke kawasan terjejas banjir

BANGI, 5 Zulhijjah 1443H, Selasa – Lebih 400 sukarelawan di bawah Kementerian Pengajian Tinggi (KPT) digerakkan ke kawasan terjejas banjir di daerah Baling, Kedah.

Menteri Pengajian Tinggi, Datuk Dr Noraini Ahmad berkata, sukarelawan Universiti Awam (UA) dan Yayasan Sukarelawan Siswa telah digerakkan secara berperingkat bagi menyantuni keperluan mangsa banjir dengan menyediakan pelbagai bentuk bantuan serta sumbangan.

Ini termasuklah kerja-kerja pembersihan, pembekalan pakaian dan bekalan stok makanan serta penjagaan kendiri kepada yang memerlukan, katanya.

“Dalam masa yang sama, saya juga mendoakan agar semua mangsa yang terkesan diberi kekuatan bagi mendepani dugaan dan cabaran yang melanda ini,” katanya dalam kenyataan, hari ini.

Selain KPT, Kementerian Belia dan Sukan (KBS) turut mengambil langkah sama dengan mengaktifkan misi sukarelawan Rakan Muda bermula malam 4 Julai.

Dengan kerjasama Jabatan Belia dan Sukan (JBS) Negeri Kedah dan Majlis Belia Negara, seramai 75 sukarelawan dengan kerjasama Majlis Belia Daerah Baling telah muda menjalankan kerja-kerja pembersihan di dua lokasi iaitu Kampung Tiak dan Kampung Bok Bak di daerah itu.

Menteri Belia dan Sukan, Datuk Seri Ahmad Faizal Azumu berkata, inisiatif itu digerakkan melalui Pejabat Belia dan Sukan Daerah Baling berdasarkan arahan dan ketetapan bagi menempatkan penugasan sukarelawan yang diselaraskan bersama Pusat Kawalan Operasi Bencana (PKOB)  yang diketuai Pejabat Daerah dan Tanah Baling.

“KBS juga menyeru dan menyambut baik mana-mana pihak yang ingin menyertai misi ini dengan mendaftar menerusi pautan https://forms.gle/A1d8HBRo88VJwdN28.

“Sekiranya memerlukan maklumat lanjut, orang ramai boleh berhubung dengan Pegawai Penyelaras PBSD Baling, Encik Farid Zakwan di talian 04-4701279 atau 018-4689767,” katanya dalam kenyataan.


Harga barang naik, pengguna dinasihat buat aduan ke KPDNHEP

MELAKA, 10 Jamadilawal 1442H, Jumaat – Pengguna di negeri ini disarankan supaya menyalurkan aduan secara rasmi kepada Kementerian Perdagangan Dalam Negeri dan Hal Ehwal Pengguna (KPDNHEP) Melaka, jika terdapat sebarang kenaikan harga barangan secara drastik terutama ketika musim perayaan.

Pengerusi Jawatankuasa Perpaduan, Hubungan Masyarakat, Tenaga Kerja dan Hal Ehwal Pengguna negeri Datuk Ismail Othman berkata segelintir pengguna dilihat lebih gemar ‘membawang’ atau membuat keluhan di laman sosial seperti Facebook sebagai contohnya harga bawang yang melambung di pasaran sejak kebelakangan ini.

Beliau berkata bagaimanapun harga barangan import dari India tersebut melonjak disebabkan kekurangan bekalan bawang di pasaran tempatan berikutan banjir yang melanda negara itu.

“Disebabkan hal ini, orang ramai seharusnya mengunakan kuasa pembeli dengan berbelanja secara bijak dan berhemah serta dinasihatkan untuk beralih membeli bawang merah dan bawang besar yang diimport dari negara lain.

“Namun jika beli barangan lain dan didapati ada peniaga yang menjual melebihi harga kawalan yang telah ditetapkan maka orang ramai sepatutnya membuat aduan terus ke pihak kami bagi membolehkan KPDNHEP melakukan pemantauan dan semakan,” katanya kepada pemberita di sini, hari ini.

Terdahulu beliau menghadiri tinjauan mesra sempena Pelaksanaan Skim Harga Maksimum Musim Perayaan Krismas di sebuah pusat beli-belah di Peringgit di sini.

Dalam pada itu, beliau berkata di negeri ini tiada sebarang aduan diterima mengenai daging sejuk beku yang diimport dan diseludup secara tidak sah setakat ini. – Bernama


8 lelaki warga asing dipenjara 12 bulan

KUALA KUBU BHARU, 22 Jamadilakhir 1443H, Selasa – Mahkamah Sesyen hari ini menjatuhkan hukuman penjara 12 bulan ke atas tujuh rakyat Myanmar dan seorang warga Thailand  kerana memiliki barang kawalan berjadual iaitu 31,630 kilogram minyak masak secara borong tanpa lesen, tahun lepas.

Hakim Nurul Mardhiah Mohammed Redza menjatuhkan hukuman itu ke atas Shofi Habi Ullah, Adumujib Ismail, Mohammad Ali Ali Ahmad, Hamid Hussein Nobi Husson, Abdul Mubarik Abdul Malik, Nor Hamod Basir Ahmed dan Mohammad Ali Harun Ali yang kesemuanya warga Myanmar serta Doloh Cheloh, rakyat Thailand selepas mereka mengekalkan pengakuan bersalah pada hari ini.

Mahkamah memerintahkan kesemua lelaki berusia antara 18 hingga 45 tahun itu menjalani hukuman penjara bermula dari tarikh tangkap pada 11 Oktober 2021.

Nurul Mardhiah turut menjatuhkan hukuman denda RM200,000 ke atas lelaki warga tempatan, Ku Mohd Fahmi Ku Mat, 44, selepas dia mengekalkan pengakuan bersalah atas kesalahan sama dan memerintahkan tertuduh menjalani hukuman penjara 12 bulan jika gagal membayar denda.

Kesemua mereka mengaku bersalah sebelum ini pada 15 Oktober  2021 dan hari ini merupakan hari mahkamah menjatuhkan hukuman.

Kesemua mereka didakwa bersama-sama dua lagi yang masih bebas telah ada dalam kawalan mereka barangan berjadual iaitu 31,630 kilogram minyak masak dalam keadaan yang mendatangkan syak.

Mereka didakwa melakukan kesalahan di bawah Peraturan 3(1) Peraturan-Peraturan Kawalan Bekalan 1974 iaitu berurusan dengan minyak masak secara borong tanpa lesen di sebuah premis tanpa nama di Bandar Bukit Beruntung, Rawang pada 11.30 pagi, 11 Oktober 2021.

Pertuduhan dikemukakan mengikut Seksyen 21 Akta Kawalan Bekalan 1961 dan dibaca bersama Seksyen 34 Kanun Keseksaan yang membawa hukuman denda maksimum RM1 juta atau penjara sehingga tiga tahun atau kedua-duanya dan bagi kesalahan kedua serta berikutnya hendaklah didenda tidak melebihi RM3 juta atau penjara sehingga lima tahun atau kedua-duanya.

Pendakwaan dikendalikan Timbalan Pendakwa Raya Syazwani Zawawi manakala kesemua tertuduh tidak diwakili peguam. – Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Laporan kemalangan LRT Kelana Jaya dibentang esok

KUALA LUMPUR, 27 Syawal 1442H, Selasa – Menteri Pengangkutan, Datuk Seri Wee Ka Siong, berkata, laporan daripada Jawatankuasa Siasatan mengenai insiden perlanggaran tren Transit Aliran Ringan (LRT) Kelana Jaya yang berlaku pada 24 Mei lalu dijangka akan dibentangkan dalam mesyuarat Kabinet esok.

Ka Siong berkata, beliau berpuas hati dengan laporan oleh Jawatankuasa Siasatan yang terdiri daripada 9 anggota, diketuai Ketua Setiausaha Kementerian Pengangkutan yang dibuat secara profesional, komprehensif dalam perinciannya, dan dapat diselesaikan dalam tempoh 14 hari yang diberikan kepada mereka.

“Tahniah dan syabas diucapkan kepada pasukan Jawatankuasa Siasatan atas usaha keras dalam beberapa hari ini, bertungkus-lumus siang malam termasuk turun padang ke Pusat Kawalan Operasi (OCC) LRT Kelana Jaya, membuat sesi simulasi di tempat kejadian, temusiasat serta meneliti dokumen-dokumen panduan operasi berkaitan.

“Saya telah menerima laporan daripada Jawatankuasa Siasatan mengenai insiden pelanggaran LRT Kelana Jaya yang berlaku pada 24 Mei 2021 dan satu sesi pembentangan laporan secara maya telah disampaikan oleh Jawatankuasa Siasatan kepada saya,” katanya dalam kenyataan di laman Facebook, hari ini.

Beliau berkata, dapatan laporan itu akan dibentangkan kepada Kabinet dengan beberapa cadangan untuk meningkatkan keselamatan dan prosedur operasi standard untuk tren RapidRail.

“Pada ketika ini, saya masih meneliti dokumen-dokumen dan hasil penemuan yang diberikan oleh Jawatankuasa Siasatan.

“Bukan setakat meningkatkan mutu perkhidmatan RapidRail, tetapi penemuan dan cadangan ini juga akan dapat meningkatkan infrastruktur perkhidmatan kereta api Malaysia untuk jangka panjang di masa hadapan,” katanya.


Pelajar terjejas banjir dibenarkan tak pakai pakaian sekolah hingga 2 bulan

ISKANDAR PUTERI, 26 Syaaban 1444H, Ahad – Pelajar dan murid yang terjejas banjir di Johor mendapat kelonggaran untuk tidak memakai pakaian seragam sekolah hingga dua bulan.

Pengerusi Jawatankuasa Pendidikan, Penerangan dan Komunikasi negeri Norlizah Noh berkata, kelonggaran itu diberikan bagi mengurangkan beban keluarga mangsa banjir yang perlu menggantikan pakaian seragam anak mereka.

Selain itu, pihaknya menerusi Jabatan Pendidikan Negeri (JPN) telah diarahkan untuk mengumpulkan data pelajar dan murid yang terjejas banjir supaya bantuan bersesuaian dapat disalurkan bukan sahaja pakaian seragam, tetapi juga mereka yang terpaksa mengikuti kelas Pengajaran dan Pembelajaran di Rumah (PdPR).

“Kementerian Pendidikan juga sudah mengumumkan pelajar terjejas banjir diberi kelonggaran memulakan sesi persekolahan hari ini tanpa memakai pakaian seragam, apatah lagi kita diberitahu banjir di Batu Pahat dijangka berlarutan lebih sebulan atau mungkin dua bulan.

“Oleh itu, pelajar di kawasan terjejas banjir di negeri ini diberi kelonggaran dan dibenarkan tidak memakai seragam sehingga dua bulan lagi,” katanya kepada pemberita di luar Persidangan Dewan Undangan Negeri (DUN) Johor di Bangunan Sultan Ismail, di sini hari ini.

Norlizah, yang juga Ahli Dewan Undangan Negeri (ADUN) Johor Lama berkata kerajaan negeri juga akan memantau proses PdPR dan menyalurkan bantuan gajet kepada pelajar terjejas banjir yang tiada peranti untuk mengikuti kelas berkenaan.

“Kita akan kenal pasti jumlah pelajar yang tiada peranti untuk ikuti PdPR dan salurkan bantuan bagi meringankan beban keluarga mereka,” katanya.

Sebelum ini, Menteri Pendidikan Fadhlina Sidek dilaporkan berkata kelonggaran tersebut diberikan kerana pihaknya tidak mahu membebankan ibu bapa dengan mewajibkan mereka membeli pakaian seragam anak sedangkan masing-masing terjejas bencana itu.

Setakat hari ini, kira-kira 2,000 pelajar daripada lima sekolah di negeri ini dilaporkan tidak dapat memulakan sesi persekolahan 2023/2024 hari ini kerana masih terjejas banjir.

Tiga sekolah di Batu Pahat iaitu Sekolah Kebangsaan (SK) Mendapat, SK Tanjung Sembrong dan SK Seri Nasib Baik tidak dapat dibuka kerana laluan ke sekolah masih banjir, manakala SK Pogoh dan Sekolah Menengah Kebangsaan Buloh Kasap di Segamat tidak dibuka disebabkan masalah bekalan elektrik.

Sementara itu, 44 sekolah di daerah Batu Pahat masih dijadikan pusat pemindahan sementara. – Bernama


Persoal Perkara 153 cubaan terbalikkan kedudukan penduduk asal Tanah Melayu

Oleh Zuhayati Yazid

BANGI, 14 Rabiulakhir 1443H, Jumaat – Cadangan Ahli Parlimen PKR, Hassan Karim supaya Perkara 153 Perlembagaan dikaji semula seolah-olah cubaan menterbalikkan kedudukan orang Melayu di negara ini.

Profesor Sejarah Sosial dan Intelektual, Institut Antarabangsa Pemikiran dan Tamadun Islam, (ISTAC-IIUM), Prof Datuk Dr Ahmad Murad Merican mengakui terkejut dan menegaskan ia tidak sepatutnya keluar daripada mulut orang Melayu yang merupakan penduduk asal.

“Kenyataan ini mempunyai naratif tersembunyi, kenapa mahu Perkara 153 dikaji semula sedangkan yang digubal sudah lengkap.

“Buta sejarahkah, tahu tak Perkara 153 digubal untuk melindungi orang Melayu.

“Ini merupakan cubaan untuk menterbalikkan kedudukan penduduk asal Tanah Melayu,” katanya kepada Ismaweb.net, hari ini.

Beliau berkata demikian mengulas kenyataan Hassan yang juga wakil rakyat Pasir Gudang – mencadangkan Perkara 153 melibatkan hak istimewa orang Melayu dikaji semula.

Hassan mendakwa, pengagihan kek ekonomi negara tidak adil serta meminggirkan masyarakat India dan Cina, yang mana perlu diagihkan secara sama rata.

Mengulas lanjut, Prof Murad menjelaskan, Perkara 153 dibuat semata-mata mahu melindungi orang Melayu dan bukannya senjata untuk menindas bangsa-bangsa lain.

“Dia perlu belajar semula sejarah dan tahu siapa penduduk asal dan pendatang di negara ini.

“Kenyataan tersebut berbau hasutan, boleh mencetuskan keharmonian di negara ini,” katanya.


18 kakitangan perubatan terbunuh sejak Russia serang Ukraine

KYIV, 25 Zulhijjah 1443H, Isnin – Sekurang-kurangnya 18 kakitangan perubatan terbunuh dan hampir 900 kemudahan perubatan rosak dan musnah akibat pencerobohan Russia ke atas Ukraine, yang memasuki bulan keenam pada Ahad.

Dalam catatan Facebook, Kementerian Kesihatan Ukraine berkata, lebih 50 pekerja perubatan cedera akibat serangan Russia sejak 24 Februari lalu, apabila Moscow menghantar puluhan ribu tentera ke Ukraine dalam perang Eropah terbesar sejak 1945.

Katanya, 123 kemudahan perubatan di Ukraine musnah akibat pencerobohan itu, manakala 746 lagi memerlukan pembaikan.

Russia menafikan sengaja menyasarkan orang awam atau pekerja perubatan dan mengatakan Moscow sedang menjalankan ‘operasi ketenteraan khas’ di Ukraine untuk memerangi nasionalis.

Kyiv berkata, Kremlin menggunakan ‘keganasan’ untuk membuli rakyat Ukraine ke dalam perjanjian damai yang memalukan. – Agensi


Rina Harun positif COVID-19

KUALA LUMPUR, 27 Jamadilawal 1442H, Isnin – Menteri Pembangunan Wanita, Keluarga dan Masyarakat, Datuk Seri Rina Mohd Harun disahkan positif COVID-19.

Menurut kenyataan pejabat beliau hari ini, Rina memperoleh keputusan ujian saringannya malam tadi selepas menjalani ujian tersebut di Klinik Kesihatan Putrajaya pada pagi semalam.

Beliau telah dimasukkan ke wad Hospital Sungai Buloh pada 11 pagi tadi untuk pihak hospital menjalankan pemantauan lanjut.

“Beliau memohon maaf jika perkara ini telah menimbulkan apa jua kesulitan dan keresahan kepada semua dan memohon agar Allah mempermudahkan segala urusan untuk semua yang terlibat.

“Beliau juga akan pastikan semasa ketiadaannya, Kementerian Pembangunan Wanita, Keluarga dan Masyarakat akan meneruskan kerja-kerja kebajikan, pembelaan, pemerkasaan dan pembangunan untuk kumpulan sasar dan segala urusan pengoperasian kementerian akan tetap berjalan seperti biasa,” demikian menurut kenyataan itu. – Bernama


Projek The Greater Israel boleh ditamatkan jika ‘negara Islam’ tak jadi boneka Zionis

Oleh Siti Hafidah Abd Ghaffar

BANGI, 4 Jamadilawal 1445H, Sabtu – Pemimpin negara Islam sewajarnya mengambil ‘kesempatan’ daripada konflik Palestin-Israel ketika ini dengan menamatkan projek ‘Israel Raya’ (The Greater Israel).

Projek Greater Israel ini adalah projek untuk mengembalikan semula empayar Bangsa Yahudi menurut kerangka falsafah kabbalah-haskalah melalui sebuah negara Israel.

Projek ini dilancarkan lebih satu abad yang lalu – merupakan wilayah yang bersempadan Sungai Nil di Mesir dan Sungai Furat (Euphrates) di Iraq.

Kemuncak kepada Greater Israel ialah Baitulmaqdis sebagai ibu kota yang abadi sebagaimana menurut Perdana Menteri Israel pertama, David Ben Gurion, “If the Land of Israel is the heart of the Jewish nation, then Jerusalem is its heart of the hearts”.

Kemuncak sekarang, apa yang diusahakan oleh Benjamin Netanyahu dan pimpinan Likud, Unired Torah Judaism, Religious Zionist Party, Otzma Yehudit, Noam dan National Party ialah pemusnahan Masjid al-Aqsa dan digantikan dengan the Solomon Temple (The Jewish Temple).

Justeru, Amir Ikatan Muslimin Malaysia (ISMA), Ustaz Abdullah Zaik Abdullah berkata, peluang untuk menamatkannya adalah besar, namun ia memerlukan sokongan berterusan daripada umat dan negara-negara Islam.

Bagaimanapun kelihatan sukar kerana wujud kekangan di peringkat negara Islam yang kebanyakan pemimpin-pemimpin mereka seperti boneka yang telah diasuh dan ‘diikat’ oleh Zionis.

“Tinggallah harapan kepada umat Islam (yang) dalam keadaan terbelenggu dikekang pemimpin-pemimpin di negara mereka sendiri…tidak dapat menyampaikan bantuan kepada saudara mereka di Palestin.

“Kalau ruang dibuka kepada umat Islam untuk memberi bantuan – walaupun kerajaan tidak mahu terlibat – saya yakin mereka dapat membantu untuk memastikan kemenangan Islam dalam peperangan ini,” katanya menerusi satu video dimuat naik di akaun Facebook beliau.

Dalam pada itu, pemimpin gerakan Islam itu menyifatkan, operasi Taufan Al-Aqsa yang dilancarkan Hamas pada 7 Oktober lalu seakan-akan Perang Badar pada zaman Nabi Muhammad ﷺ.

Menurutnya, pejuang Palestin tidak bermaksud untuk mengadakan peperangan sebesar ini namun kehendak Allah SWT menjadikan ia seolah-olah pertembungan kalah mati antara Palestin dengan Israel selain Barat dengan Islam.

“Sekarang kita faham dan lihat Barat antaranya Amerika Syarikat dengan segala kekuatannya memihak kepada Israel tetapi kenapa umat Islam tidak dapat memihak kepada Palestin. Ini persoalan yang besar.

“Jadi apapun halangan, kepayahan yang kita hadapi sekarang ini kita wajib berikhtiar mencari jalan menyampaikan bantuan dan memastikan bahawa perjuangan rakyat Palestin menang.

“Ini kerana perjuangan mereka adalah kemenangan kepada perjuangan Islam keseluruhannya,” katanya.


iGuru gesa Jakim perjuangkan perjawatan tetap guru KAFA

Oleh Siti Hafidah Abd Ghaffar

BANGI, 25 Zulhijjah 1443H, Isnin – Langkah Jabatan Kemajuan Islam Malaysia (Jakim) menangguhkan kemudahan cuti bersalin dengan elaun penuh kepada guru Kelas al-Quran dan Fardu Ain (KAFA) seperti yang diumumkan pada Januari lalu pastinya memberi tamparan kepada pihak terlibat.

Difahamkan, keputusan itu dibuat sebagai mematuhi saranan dan pandangan Kementerian Kewangan.

Kementerian berkenaan pada 6 Julai lalu mengeluarkan pandangan bahawa pelaksanaan kemudahan itu adalah tidak sesuai buat masa ini kerana kedudukan status perjawatan guru Kafa.

Bagaimanapun Jakim dilaporkan dalam usaha membuat rayuan kepada Kementerian Kewangan dan sedang menjustifikasikan langkah yang dibuat untuk pertimbangan semula pihak berkenaan.

Serentak itu, Presiden Ikatan Guru-Guru Muslim Malaysia (iGuru), Ustaz Mohd Azizee Hasan mengesyorkan Jakim memperjuangkan kewujudan perjawatan tetap guru KAFA.

Ini kerana, manfaat mereka lebih banyak bahkan mendapat pencen apabila bersara.

“Jakim perlu anggap guru KAFA setanding guru yang bertugas di perkhidmatan awam.

“Cuma pihak Jakim perlu perhalusi dengan Jabatan Perkhidmatan Awam (JPA) dari sudut gred perjawatan terutama yang sedia ada yang kebanyakannya sudah memiliki ijazah sebahagiannya,” kata beliau ketika dihubungi Ismaweb.net hari ini.

Sementara itu, tinjauan mendapati isu berkenaan hangat dibahaskan oleh netizen yang rata-rata menganggap kerajaaan bersikap tidak adil dan memilih kasih kepada golongan berkenaan.

“Berapa sangatlah orang dalam Kafa itu mengandung. Itu pun berkira,” kata Mohd Izzad Bin Rosli.

“Kerajaan kalau nak potong pun pergilah potong benda lain. Gaji elaun menteri itu potonglah.

“Bukan gaji mereka seribu dua. Tak pernah pikir nasib orang bawahan ini. Kebajikan rakyat tak jaga. Tahu jaga poket sendiri saja,” itu pula kata Nazlinda Mat.

Md Fauadi pula mengingatkan kerajaan untuk tidak menzalimi guru Kafa kerana mereka mendidik kanak-kanak yang beragama Islam untuk kebahagian di dunia dan akhirat.

“Sudah buntu ke fikiran untuk menjimatkan perbelanjaan kerajaan? Tidak ada cara lainkah?

“Asyik-asyik nak memotong perbelanjaan yang berkait dengan Islam. Bagaimana Allah hendak menurunkan keberkatan kepada negara ini?” katanya.


Rakyat Palestin berterusan dibunuh

TEBING BARAT, 8 Rabiulawal 1443H, Jumaat – Seorang lelaki Palestin ditembak mati oleh tentera negara pengganas Israel.

Memetik agensi berita WAFA, saksi berkata, insiden pada malam Khamis berlaku ketika tentera rejim Zionis melakukan satu serbuan di bandar Beit Jala di Baitulaham, Tebing Barat.

Dalam kejadian itu juga, tentera rejim Zionis menangkap seorang rakyat Palestin.

Identiti lelaki Palestin yang mati ditembak itu masih belum dapat dikenalpasti.

Sejak kebelakangan ini, serangan tentera Israel ke atas penduduk Palestin terus meningkat di Tebing Barat, khususnya ketika bantahan terhadap penempatan haram Israel.- Agensi


Perbincangan tak rasmi isu PRN minggu depan

BANGI, 3 Rejab 1444H, Rabu –Perbincangan tidak rasmi tiga pemimpin negeri – Selangor, Pulau Pinang dan Negeri Sembilan bagi membincangkan mengenai Pilihan Raya Negeri (PRN), akan diadakan minggu depan.

Naib Presiden PAS, Datuk Seri Dr Ahmad Samsuri Mokhtar berkata, antara isu yang dibangkitkan adalah berkaitan pembubaran Dewan Undangan Negeri (DUN) secara bersama supaya PRN dapat diadakan serentak di enam negeri.

“Kita belum tahu lagi PRN diadakan serentak atau tidak sehingga perbincangan dilakukan dengan negeri-negeri lain.

“Kita sudah bincang secara tidak formal pada akhir tahun lepas dan dalam masa terdekat kita akan bincang lagi,” katanya.

Beliau pada masa sama berharap proses pilihan raya di enam negeri dapat diadakan serentak bagi memudahkan pengurusan pelbagai pihak sama ada pengundi dan Suruhanjaya Pilihan Raya (SPR).

Tegas beliau, tiga negeri di bawah pimpinan Perikatan Nasional (PN) iaitu Kelantan, Terengganu dan Kedah telah sepakat mahu mengadakan PRN secara serentak mengikut tarikh yang sesuai.

“Namun begitu, tiada mana-mana pihak boleh memaksa negeri lain untuk mengadakan PRN sekali. Jadi apa pun kami akan berbincang dulu,” katanya.

Enam negeri yang tidak membubarkan DUN akan mengadakan PRN iaitu Selangor, Pulau Pinang, Negeri Sembilan, Kedah, Kelantan dan Terengganu.

Bulan lalu, SPR menyatakan enam negeri tersebut perlu mempertimbangkan mengadakan PRN secara serentak bagi membantu SPR menyelaraskan penempatan tenaga kerja di kesemua negeri dengan lebih baik, dengan menganggarkan kos keseluruhan RM450 juta.


5,527 kes Macau Scam direkod dalam dua tahun

BANGI, 14 Zulhijjah 1442H, Sabtu – Sejumlah 5,527 kes penipuan Macau Scam direkodkan sepanjang tahun 2019 hingga 2021 setakat Januari hingga Jun, membabitkan kerugian berjumlah RM327,910,835.

Jabatan Siasatan Jenayah Komersil, Polis Diraja Malaysia (PDRM) memaklumkan, sejumlah 2,466 kes dicatatkan pada 2019 dengan kerugian RM12,8555,100, diikuti 2,247 kes pada 2020 (RM172,710,823) dan 814 kes sepanjang Januari hingga Jun 2021 dengan nilai kerugian RM33,344,911.

Pengarah JSJK, Datuk Mohd Kamarudin Md Din berkata, statistik menunjukkan daripada 5,535 oran mangsa terlibat sepanjang tahun 2019 hingga Jun 2021, individu dalam lingkungan 51 tahun ke atas mencatatkan jumlah tertinggi iaitu seramai 1,621 orang iaitu 29.3 peratus.

Sementara, 17.8 peratus lagi mangsa adalah dalam lingkungan umur 41 tahun hingga 50 tahun, 31 hingga 40 tahun (25.3 peratus), 21 hingga 30 tahun (26.2 peratus) dan bawah 20 tahun (1.5 peratus), katanya.

“Berpandukan kepada analisis yang dijalankan, pihak polis percaya golongan yang berusia 51 tahun dan ke atas cenderung untuk menjadi mangsa penipuan kerana kurangnya pendedahan terhadap informasi serta perkembangan semasa kes-kes penipuan yang berlaku.

“Ditambah dengan kedudukan ekonomi golongan ini yang lazimnya telah mempunyai aliran kewangan yang stabil, mempunyai wang simpanan untuk hari tua mahupun wang persaraan, peratusan untuk mereka menjadi mangsa penipuan adalah lebih tinggi” katanya dalam kenyataan, hari ini.

Mohd Kamarudin berkata, lebih menyedihkan apabila wang yang sepatutnya menjadi kegunaan dalam menempuh hari persaraan hilang akibat menjadi mangsa penipuan.

Sehubungan itu, polis melihat perlunya komunikasi di kalangan ahli keluarga dalam usaha menyalurkan maklumat serta perkembangan modus operandi penipuan sebegini.

“Ahli keluarga khususnya anak-anak hari ini yang mempunyai pendedahan langsung dengan maklumat di media sosial adalah disarankan untuk memaklumkan pengetahuan yang diperolehi kepada ibu bapa agar mereka turut cakna dengan situasi semasa.

“Adalah diharapkan, melalui peranan yang dimainkan setiap daripada kita, kes-kes jenayah penipuan khususnya Macau Scam dapat dicegah dan dihapuskan,” katanya.


Korea Selatan kesan 2 kes pertama varian Delta Plus

SEOUL, 24 Zulhijjah 1442H, Selasa – Korea Selatan mengesan dua kes pertama varian baharu COVID-19 dikenali sebagai Delta Plus, menurut Badan Kawalan dan Pencegahan Penyakit Korea (KDCA) hari ini.

Delta Plus adalah sub-keturunan varian Delta pertama yang dikenal pasti di India, dan memperoleh mutasi spike protein yang disebut K417N – juga didapati dalam varian Beta pertama dikenal pasti di Afrika Selatan.

“Kes pertama (di Korea Selatan) dikenal pasti ke atas seorang lelaki berusia 40-an yang tiada sejarah perjalanan baru-baru ini,” kata KDCA yang masih menyiasat punca jangkitan.

Hasil saringan ke atas kira-kira 280 kontak rapat lelaki terbabit mendapati hanya anaknya sahaja disahkan positif, kata pegawai KDCA, Park Young-joon.

Park berkata, setakat ini pihaknya masih belum mendapat keputusan sama ada anak lelaki terbabit turut dijangkiti varian sama.

Sementara itu, kes kedua pula membabitkan seorang pengembara yang pulang dari Amerika Syarikat (AS).

Individu terbabit telah mendapatkan suntikan vaksin AstraZeneca sebelum melakukan perjalanan.

Pihak berkuasa kesihatan sebelum ini memaklumkan beberapa vaksin berfungsi terhadap varian Delta yang mudah menular, namun strain baharu ini menimbulkan kebimbangan sama ada ia masih mampu bertindak balas dengan baik.

Beberapa saintis mengatakan varian Delta Plus mungkin lebih mudah merebak.

Kajian juga sedang dijalankan di India dan global untuk menguji keberkesanan vaksin terhadap mutasi berkenaan.

Setakat ini, beberapa negara termasuk Britain, Portugal dan India telah melaporkan beberapa kes daripada varian Delta Plus. – Agensi


Hasil Kerajaan Persekutuan meningkat 13.5 peratus tahun 2019

KUALA LUMPUR, 19 Rabiulawal 1442H, Khamis – Hasil Kerajaan Persekutuan pada 2019 berjumlah RM264.415 bilion, meningkat sejumlah RM31.532 bilion atau 13.5 peratus berbanding tahun 2018.

Menurut kenyataan Ketua Audit Negara mengenai Laporan Ketua Audit Negara berkenaan Penyata Kewangan Kerajaan Persekutuan 2019 yang dikeluarkan hari ini, perbelanjaan mengurus yang diluluskan pada tahun lepas berjumlah RM260.547 bilion manakala perbelanjaan sebenar berjumlah RM263.343 bilion.

‘’Perbelanjaan kerana hutang negara (faedah, dividen, dan lain-lain kenaan bayaran) adalah berjumlah RM32.933 bilion atau 12.5 peratus daripada perbelanjaan mengurus.

“Perbelanjaan ini meningkat sejumlah RM2.386 bilion atau 7.8 peratus berbanding tahun 2018 yang berjumlah RM83.050 bilion kerana tidak dibajetkan di bawah peruntukan mengurus tetapi dibayar secara terus daripada Akaun Pinjaman Disatukan,’’ katanya.

Ketua Audit Negara berkata, selain itu, perbelanjaan pembangunan kementerian dan jabatan persekutuan yang telah dibelanjakan pada 2019 ialah RM54.173 bilion atau 104.6 peratus berbanding peruntukan yang diluluskan pada tahun 2019.

Beliau berkata, analisis audit mendapati kerajaan Persekutuan mengalami defisit berjumlah RM51.370 bilion dengan nisbah defisit kepada Keluaran Dalam Negara Kasar (KDNK) pada kadar 3.4 peratus.

“Defisit tersebut ditampung dengan pinjaman baharu berjumlah RM138.559 bilion dan daripada jumlah pinjaman tersebut, RM83.05 bilion atau 59.9 peratus telah digunakan untuk membayar balik hutang matang.

‘’Hutang persekutuan berjumlah RM792.998 bilion, meningkat tujuh peratus berbanding RM741.094 bilion pada 2018, nisbah hutang kepada KDNK ialah RM52.5 peratus,” katanya.

Katanya, sebanyak 96.4 peratus hutang persekutuan adalah hutang dalam negeri dan hanya 3.6 peratus hutang luar negeri, keseluruhan hutang dan liabiliti Persekutuan pada 2019 adalah RM1.080 bilion.

Sementara itu, pengauditan terhadap penyata kewangan kerajaan negeri bagi tahun berakhir Disember 2019 mendapati kesemua 13 penyata kewangan kerajaan negeri telah diberi Pendapat Tanpa Teguran.

Analisis audit menunjukkan kesemua penyata kewangan tersebut menunjukkan gambaran yang benar dan saksama tentang kedudukan kewangan kerajaan negeri dan rekod perakaunan telah diselenggarakan dengan lengkap dan kemas kini.

‘’Jabatan Audit Negara telah melaksanakan 28 pengauditan pematuhan di peringkat kerajaan negeri yang melibatkan satu kementerian di Sarawak, 23 jabatan dan 14 agensi negeri pada 2019/2020.

Antara penemuan utama audit pematuhan adalah berlakunya pembayaran tidak teratur, hasil tidak dikutip dengan teratur dan kelemahan dalam pemerolehan kerajaan,’’ katanya.

Laporan mengenai penyata kewangan kerajaan Persekutuan 2019, akan dimuat naik dalam laman web Jabatan Audit Negara selepas pembentangannya di Dewan Rakyat.

Orang ramai boleh melihat penyata ini dengan melayari http://www.audit.gov.my bermula hari ini selepas 10 pagi. – Bernama


‘Cerita Tommy Thomas jangan disenyapkan’

BANGI, 6 Syaaban 1442H, Sabtu – Ahli Majlis Tertinggi UMNO, Datuk Dr Mohd Puad Zarkashi menggesa kerajaan menubuhkan Suruhanjaya Siasatan Diraja (RCI) untuk menyiasat bekas Peguam Negara, Tan Sri Tommy Thomas.

Beliau berkata, banyak alasan perlunya RCI terhadap Tommy Thomas diwujudkan, susulan pendedahan beliau dalam memoir berjudul ‘ My Story: Justice in the Wilderness’.

“Pertama, Peguam Negara, Tan Sri Idris Harun mendakwa buku memoir Tommy Thomas jelas menghina institusi perundangan negara.

“Menurut Idris, memoir itu dihasilkan oleh ‘pemikiran yang dangkal kerana pengalaman yang singkat oleh orang yang tidak memahami institusi perkhidmatan awam’.

“Kedua, Tommy Thomas mendedahkan, Tun Dr Mahathir Mohamad bersetuju melantik Ketua Hakim Negara, Presiden Mahkamah Rayuan, Hakim Besar di Malaya dan Hakim Besar di Sabah dan Sarawak atas ‘recommendation’ beliau.

“Apakah itu bermakna perlantikan ‘Hakim Hakim Atasan’ telah mengenepikan peranan Suruhanjaya Perlantikan Kehakiman (JAC)? Sebab itu RCI penting dituduh segera,” soalnya dalam tulisan di laman sosial Facebook, hari ini.

Bukan itu sahaja, beliau menegaskan, banyak pihak mendakwa buku memoir itu bertentangan dengan Seksyen 26 Akta Keterangan 1950.

“Tommy Thomas dituduh langgar OSA. Selaku penasihat utama kerajaan dia terikat dengan kerahsiaan di bawah Artikel 145.

“Malah, Tommy menuduh penjawat awam adalah dungu. Dia dikecam teruk oleh JALSOA (Persatuan Perkhidmatan Kehakiman) kerana penghinaan itu.

“Tommy turut menghina keputusan Hakim Mahkamah Koroner mengenai pembunuhan Adib. Padanya keputusan itu adalah ‘absurd’,” katanya menghuraikan sebab kelima RCI terhadap Tommy perlu diadakan.

Selain itu, Tommy dalam memoirnya juga mendakwa Yang Di-Pertuan Agong (YDPA) mahu Dr Wan Azizah menjadi Perdana Menteri (PM) untuk menggantikan Dr Mahathir yang meletakkan jawatan.

“Apakah Tommy menuduh YDP Agong main politik?

“Ketujuh, pendedahan Tommy Thomas kenapa dia tidak mendakwa 12 orang penyokong LTTE setelah mendapat persetujuan Tun Mahathir juga amat menggusarkan.

“Menurut Tommy, Muhyiddin yang ketika itu Menteri Kementerian Dalam Negeri (KDN) mahu 12 orang itu didakwa. Muhyiddin dakwa PDRM mempunyai bukti kukuh penglibatan 12 orang itu,” katanya.

Puad berkata, banyak lagi kontroversi yang didedahkan oleh Tommy Thomas yang perlu disiasat secara bebas.

“Justeru segerakan RCI terhadap Tommy Thomas demi memelihara imej keadilan, perundangan dan integriti hakim negara.

“Cerita Tommy Thomas jangan disenyapkan. Sudahkah dia dipanggil ke Bukit Aman?,” soalnya.


Bon Odori: Alasan budaya Jepun tak cukup merit dipertimbang

BANGI, 10 Zulkaedah 1443H, Jumaat – Meskipun terdapat pandangan yang menjelaskan Festival Bon Odori berkait dengan kebudayaan Jepun, namun ia tidak sesekali mengetepikan pandangan bahawa program itu mengandungi unsur ritual keagamaan Buddha.

Atas dasar itu, Dewan Ulamak PAS Pusat menggesa umat Islam supaya tidak menyertai festival yang dijadual pada 16 Julai depan di Kompleks Sukan Negara Shah Alam (Panasonic).

Ketua Dewan Ulamak PAS Pusat, Senator Datuk Ahmad Yahya berkata, prinsip ini selaras dengan beberapa kenyataan yang dikeluarkan oleh para mufti, pengkaji agama serta Menteri di Jabatan Perdana Menteri (Hal Ehwal Agama), Datuk Idris Ahmad.

“Semua pendirian ini dinyatakan berdasarkan maslahah awam supaya tidak terjerumus kepada perkara yang boleh membawa kepada pelanggaran akidah.

“Dalam hal ini, alasan kebudayaan Jepun semata-mata tidak cukup merit untuk dipertimbangkan bersama,” katanya dalam kenyataan.

Sehubungan itu, Dewan Ulamak PAS Pusat mengesyorkan semua pihak mengikuti langkah kerajaan negeri Kelantan yang tidak lagi menyenaraikan tarian Bon Odori sebagai acara persembahan kebudayaan di dalam Festival Kebudayaan Kelantan-Jepun 2022 Mei lalu.

Ahmad berkata, langkah itu setelah dikenalpasti persembahan berkenaan mempunyai unsur keagamaan yang boleh merosakkan akidah.

“Dewan Ulamak PAS Pusat menggesa supaya umat Islam mengambil perhatian terhadap perbahasan berkenaan dengan Festival Bon Odori ini serta tidak mengambil bahagian dalam festival berkenaan.

“Nasihat yang disampaikan oleh Menteri Hal Ehwal Agama tersebut jelas berpandukan maslahah orang ramai.

“Di samping itu, badan-badan autoritatif agama di negara ini sewajarnya mewacanakan semula bentuk-bentuk perayaan dan festival dari dalam dan luar negara yang mempunyai kaitan dengan unsur keagamaan lain. Ia perlu dibendung secara konstruktif bagi menjaga maslahah ammah di negara ini,” katanya.

Terdahulu, Jabatan Agama Islam Selangor (JAIS) menyatakan pihaknya tidak akan menghalang mana-mana individu untuk menghadiri program Bon Odori.

Pengarah JAIS, Datuk Mohd Shahzihan Ahmad berkata, penetapan itu dibuat susulan titah Sultan Selangor, Sultan Sharafuddin Idris Shah yang tidak berkenan apa-apa keputusan mengenai perkara itu disimpulkan dengan tergesa-gesa tanpa kajian dan penelitian mendalam.


Laporan nahas pesawat dalam masa 30 hari

PUTRAJAYA, 2 Safar 1445H, Sabtu – Laporan awal siasatan pesawat terhempas di Bandar Elmina, Shah Alam pada Khamis akan disediakan dalam masa 30 hari dari tarikh kejadian kemalangan udara tersebut.

Kementerian Pengangkutan (MOT) dalam satu kenyataan memaklumkan, siasatan teknikal berdasarkan Annex 13 – Aircraft Accident and Incident Investigation, International Civil Aviation Organisation (ICAO Annex 13), telah dimulakan oleh pasukan Biro Siasatan Kemalangan Udara (BSKU) bermula tarikh kejadian kemalangan udara tersebut.

“Tujuan utama penyiasatan dilaksanakan untuk menentukan hal keadaan dan punca kemalangan, dengan tujuan untuk menyelamatkan nyawa dan mengelakkan berlaku kemalangan yang sama di masa hadapan,” menurut kenyataan kementerian itu.

Kenyataan MOT itu memaklumkan penyiasatan yang dilaksanakan tidak bertujuan untuk membuktikan kesalahan atau liabiliti.

Oleh yang demikian, MOT memohon bantuan orang awam atau mana-mana pihak yang mempunyai sebarang bentuk rakaman video atau gambar yang relevan, untuk tampil mengemukakan bahan berkenaan kepada BSKU bagi membantu kerja-kerja siasatan insiden tersebut.

MOT juga memohon kerjasama orang awam yang berada berdekatan tempat kejadian dan menyaksikan kemalangan tersebut, untuk berhubung dengan BSKU melalui e-mel ataupun talian tersebut bagi membantu siasatan.

Sementara itu, MOT merayu kepada orang awam untuk tidak menyebarluaskan imej dan video mangsa yang terkorban dalam kemalangan udara tersebut.

Menurut kenyataan itu, perbuatan sedemikian akan menimbulkan kekeliruan dan spekulasi yang bukan sahaja menganggu siasatan kemalangan udara, tetapi menyinggung perasaan keluarga waris mangsa.

Dalam kejadian pada 2.48 petang Khamis lepas, sebuah pesawat Beechcraft 390 Premier 1 yang membawa lapan penumpang dan kru, terhempas di kawasan Elmina.

Semua yang berada dalam pesawat tersebut terkorban, manakala dua orang awam turut terkorban iaitu seorang penunggang motosikal dan seorang pemandu e-hailing yang melalui tempat kejadian. – Bernama


Ringgit melonjak ke paras tinggi 10 bulan berbanding dolar AS

Oleh Rosemarie Khoo

KUALA LUMPUR, 20 Jamadilakhir 1444H, Jumaat – Ringgit melonjak ke paras tertinggi 10 bulan berbanding dolar AS berikutan jangkaan kenaikan kadar faedah yang lebih perlahan di Amerika Syarikat pada masa hadapan selepas data inflasi AS terkini menunjukkan arah aliran menurun.

Pada 9 pagi, ringgit menambah nilai sebanyak 270 mata asas kepada 4.3300/3350 berbanding dolar AS, paras terakhir dilihat pada April 2022, daripada 4.3570/3615 penutup Khamis.

Peniaga ActivTrades Dyogenes Rodrigues Diniz berkata data Indeks Harga Pengguna (IHP) AS, penunjuk inflasi, adalah sejajar dengan jangkaan pasaran, pada 6.5 peratus tahun ke tahun.

Beliau berkata, pasaran mentafsir ini sebagai isyarat bahawa inflasi adalah terkawal di Amerika Syarikat dan ini mungkin mendorong Rizab Persekutuan (Fed) AS untuk memperlahankan kadar kenaikan kadar faedah pada separuh kedua 2023.

“Ramai yang kini meramalkan peningkatan 25 mata asas pada masa hadapan. Semua ini menunjukkan kepada penyusutan selanjutnya dolar AS dalam jangka pendek dan sederhana.

“Dengan inflasi dan kadar faedah yang lebih rendah, pelabur mencari alternatif pelaburan yang lebih menarik dan boleh menjual dolar AS untuk membeli aset yang lebih berisiko, seperti saham atau mata wang lain,” kata Diniz kepada Bernama.

Dari sudut teknikal, beliau berkata, gandingan dolar AS-ringgit telah mula menembusi paras sokongan pada 4.3650 dan kemungkinan ia akan turun serendah 4.30 dalam beberapa hari akan datang.

Sementara itu, seorang penganalisis berkata, angka ekonomi Malaysia yang positif telah mendorong minat belian terhadap ringgit, dan turut disokong oleh pembukaan semula ekonomi China yang berterusan.

Dilaporkan inflasi China kekal sederhana dengan IHP meningkat sebanyak 1.8 peratus pada Disember berbanding tahun sebelumnya, lebih tinggi berbanding 1.6 peratus pada November, menurut Biro Perangkaan Kebangsaan.

Kadar inflasi negara itu berada pada 2.0 peratus pada 2022, di bawah unjuran rasmi sekitar 3.0 peratus.

Sementara itu, ringgit diniagakan kebanyakannya rendah berbanding sekumpulan mata wang utama.

Mata wang tempatan naik sedikit berbanding dolar Singapura menjadi 3.2751/2794 daripada 3.2764/2803 pada penutup semalam dan menyusut nilai berbanding euro kepada 4.6981/7035 daripada 4.6890/6938.

Ringgit turut lemah berbanding yen Jepun kepada 3.3480/3524 daripada 3.3242/3281 tetapi lebih tinggi berbanding pound Britain kepada 5.2852/2913 daripada 5.3033/3088 pada penutupan Khamis. – Bernama


Syria-China bina hubungan dua hala, jalin perkongsian strategik

HANGZHOU, 7 Rabiulawal 1445H, Sabtu – Presiden China, Xi Jinping mengadakan perbincangan dengan rakan sejawatannya dari Syria, Bashar Al-Assad pada Jumaat.

Pertemuan antara dua Presiden itu akan mendedahkan mengenai ‘perkongsian strategik’ baharu antara China dan Syria.

Bashar kini dalam rangka lawatan rasmi pertamanya ke China, setelah hampir dua dekad mencari sokongan kewangan bagi membina semula negaranya serta memulihkan Syria daripada pengasingan selama bertahun-tahun akibat perang saudara.

Bashar juga dijangka menghadiri majlis perasmian Sukan Asia ke-19 di Hangzhou hari ini.

“Hari ini, kami akan bersama-sama mengumumkan penubuhan perkongsian strategik China-Syria, yang akan menjadi peristiwa penting dalam sejarah hubungan dua hala.

“Berdepan dengan situasi antarabangsa yang penuh dengan ketidakstabilan dan ketidaktentuan, China bersedia untuk terus bekerjasama dengan Syria, teguh menyokong satu sama lain, menggalakkan kerjasama mesra dan bersama-sama mempertahankan keadilan dan keadilan antarabangsa,” kata Jinping kepada Bashar.

China adalah satu daripada segelintir negara di luar Timur Tengah yang dilawati Bashar sejak perang saudara bermula pada 2011, yang membunuh lebih setengah juta orang, memindahkan jutaan yang lain dan menjejaskan infrastruktur serta industri Syria.

Kementerian Luar China berkata, lawatan itu akan membawa hubungan kedua-dua negara ke ‘tahap baharu’.

“China dan Syria mempunyai persahabatan yang tradisional dan mendalam.

“Kami percaya bahawa lawatan Presiden Bashar Assad akan memperdalam lagi kepercayaan politik dan kerjasama dalam pelbagai bidang antara kedua-dua negara,” kata jurucakap Kementerian Luar, Mao Ning dalam taklimat biasa.

Penganalisis menjangkakan lawatan Bashar ke China akan memberi tumpuan sebahagiannya pada dana untuk pembinaan semula negara.

Ia juga datang apabila pengaruh China di Timur Tengah berkembang.

Tahun ini, Beijing menjadi perantara perjanjian yang menyaksikan saingan serantau lama Arab Saudi dan Iran bersetuju untuk memulihkan hubungan dan membuka semula kedutaan masing-masing.

Langkah itu diikuti dengan kembalinya Syria ke negara Arab ketika sidang kemuncak di Arab Saudi pada Mei, yang mengakhiri lebih sedekad pengasingan serantau.- Agensi


Ahmad Faizal sahkan Pengerusi PN Negeri Sembilan baharu

SEREMBAN, 13 Zulkaedah 1444H, Jumaat – Timbalan Presiden Bersatu, Datuk Seri Ahmad Faizal Azumu hari ini mengesahkan beliau dilantik sebagai Pengerusi Perikatan Nasional (PN) Negeri Sembilan berkuat kuasa serta merta.

Beliau menggantikan bekas Ahli Parlimen Kuala Pilah, Datuk Eddin Syazlee Shith yang digugurkan daripada jawatan itu.

Ahmad Faizal berkata, pengambilalihan jawatan itu antara lain bagi membantu persiapan akhir jentera pilihan raya PN negeri menjelang Pilihan Raya Negeri (PRN) nanti.

“Datuk Eddin Syazlee tetap di dalam struktur kepimpinan. Beliau telah menjalankan tugas dengan baik.

“Usaha sekarang ialah untuk melibatkan kepimpinan Pusat bagi menambah dan melicinkan perjalanan jentera parti,” katanya kepada Bernama di sini, hari ini.

Bagaimanapun Ahmad Faizal enggan mengulas sebab Eddin Syazlee digugurkan daripada jawatan itu. – Bernama